text:
Sektor di Koperashon Ekonómiko ku Eksterior
E sektor aki ta esun enkargá
- pa sòru pa maneho di kooperashon ekonómiko ku eksterior i stimulashon aktivo di komèrsio internashonal i invershon
- promové i stimulá komèrsio internashonal
- promové i stimulá invershonnan direkto for di eksterior, kaminda e kompania den eksterior ta doño di un otro kompania establesé na Kòrsou
- sòru pa diplomasia ekonómiko efektivo, pa salbaguardiá interes di Kòrsou su ekonomia en general i empresanan ku tin relevansia ekonómiko en partikular
- Identifiká, atkirí, fasilitá i brinda informashon tokante yudansa internashonal pa desaroyo “International Development Cooperation” (IDC)
E áreanan di maneho di Sektor di Kooperashon Ekonómiko ku Eksterior ta:
Maneho di komèrsio
- Hasi otro merkado aksesibel pa produkto i servisi
- Sòru pa Kòrsou stimulá komèrsio denter di e kuadro stipulá pa WTO
- Traha na realisashon di akuerdonan di komèrsio (fiskal, komèrsio, invershon, transporte, et cetera)
- Buska aserkamentu serka organisashonnan regional i internashonal, ku ta importante pa desaroyo di nos ekonomia
- I komo konsekuensia: un mundu ku kada bes ménos barera òf, ku otro palabra, globalisá
Diplomasia internashonal
- Mantené bon relashon ku e gobièrnunan korespondiente den paisnan di interes
- Hasi uzo di e infrastruktura diplomátiko di Reino den e paisnan aki òf dor di mantené kontakto direktamente
- Establesé ofisinanan den paisnan di interes, ku ta fasilitá kontakto direkto i asina tambe komèrsio di produkto i servisio
- Organisashon regular di mishonnan komersial òf partisipashon na mishonnan komersial konhuntamente ku Reino ta fasilitá inisiashon di kontakto entre Kòrsou i empresanan den eksterior.
Hasi negoshi den eksterior
- Promové eksportashon di produkto i servisio
- Posishoná Kòrsou su ekonomia na nivel mundial
- Aktualisá e kuadronan, òf mihó bisá, e maneho pa stimulá eksportashon
- Fortifiká e posishon kompetitivo di komersiantenan i desaroyá e potensial pa eksportashon
Invershon di eksterior
- Desaroyá un maneho i monitòr aplikashon di e maneho pa stimulá invershon di eksterior i e karakter internashonal di kompanianan lokal
- Modernisá e Akuerdo di Protekshon di Invershon òf “Investeringsbeschermingsovereenkomst” (IBO)
- Sòru pa fortifikashon institushonal i “capacity building” riba tereno di invershon di eksterior
- Krea i mantené un relashon ku organisashonnan lokal i internashonal pa loke ta trata atkisishon di konosementu i konseho i tambe aplikashon di indikadónan di prestashon pa validá kompetitividat di nos klima di invershon i mehorá esaki riba un base konstante
Kooperashon pa desaroyo
- Ta enserá un parti importante di e trabounan di e sektor
- Por uza kooperashon pa desaroyo komo un instrumento importante pa logra nos metanan di desaroyo di nos pais i asina logra un kalidat di bida mas haltu pa nos pueblo
- Hasi un apelashon riba yudansa disponibel pa desaroyo for di mas tantu pais, fuente i fondo posibel.


c: text/html

text:
MERKA — Ozhaino Albies konsiderá un di e prospektonan top den Liga Menor aktualmente lo no mira akshon mas e temporada aki pa Rome Braves. Albies ku ta hungando den Klase A a keda diagnostiká ku un fraktura chikí ta su dùim drechi.
Te ku algun dia pasa e organisashon di Atlanta Braves tabata tin e speransa ku Ozhaino lo por regresá bek e temporada aki. Pero faltando mas of ménos un luna den e temporada di Liga Menor, e organisashon di Braves a opta sede Albies di akshon e temporada aki. Segun e Direktor di Operashonnan di Beisbòl, John Hart, e idea te na e momentunan aki ta pa laga Albies rekuperá i tin ne kla pe e Liga Instrukshonal.
Ozhaino tabata fenomenal den su promé temporada den Klase A. Den 98 partido e pelotero di Kòrsou a logra un promedio di .310 ku 21 doblete, 8 tripel i 29 base roba. Ku e prestashon aki Ozhaino a logra sali Hungadó di Siman pa e siman di 11 di mei, tambe pelotero a keda selekshoná pa e South Atlantic League All Star Game i den Futures All-Star Game.
Ku Albies hungando den e Liga Instrukshonal na sèptèmber próksimo e lo rekuperá e luna ku e la pèrdè aki. Mirando atras riba e temporada ku Albies tabata tin siguiente temporada lo e risibí un promoshon, probablemente pa Klase A avansá.

robotstxt: allowed

filter: keep


text:
Konseho Ehekutivo di SGB ta anunsiá ku MBO Bonaire e aña eskolar akí tin un maneho di dos kabes, konsistiendo di Liset de Keijzer i Lianne Dam. Lianne Dam ta un nòmber nobo den direktiva di MBO Bonaire, pero no deskonosí den enseñansa.
Durante e 12 añanan ku Dam ta biba na Boneiru, el a traha komo lider di tim na Fundashon Forma i komo kolaboradó di enseñansa i kuido di kalidat na MBO Bonaire. Ultimo sinku aña el a forma parti di MT i komo tal konosé tur desaroyo i plan. Liset de Keijzer tabata direktor di unidat na MBO Bonaire e último sinku añanan i huntu ku su tim a hiba e skol na un nivel mas haltu. Algun luna pasá de Keijzer a anunsiá su partida. E ta bai traha komo direktor di programa na ROC Mondriaan na Den Haag. Den bon konsulta ku ROC Mondriaan, e ta bai kombiná e funshon akí ku su ròl komo direktor di unidat na MBO Bonaire. E ta hasi esaki dos dia pa siman, prinisipalmente na distansia. Kada dos luna e ta bula bini Boneiru pa mantené sufisiente punto/área komun ku su lugá di trabou.
Dam ta realisá su funshon kuater biaha pa siman na skol. Tur dos persona ta mashá kontentu ku ROC Mondriaan i e Konseho Ehekutivo di SGB a hasi e solushon akí posibel. Ku mashá konfiansa nan ta enfrentá e aña eskolar nobo. Koutelosamente Dam ta mira padilanti:
‘Nos ta kontinuá ku tur desaroyo i liña ku nos a planifiká último añanan. Ademas nos lo dediká hopi atenshon e aña akí na estudionan BBL.’ De Keijzer ta agregá: ‘Nos tin hopi ambishon i ta mashá entusiasmá pa traha den e kolaborashon nobo akí.”


text:
Su mishon ta krea konsientisashon pa ku demensia, redusí mas tantu posibel tabú, hasi demensia un asuntu di nos tur i move nos gobièrnu awe mas ku nunka pa nan hasi demensia un prioridat importante komo parti di salubridat públiko pa nos isla Bonaire.
E fundashon lo deseá ku personanan ku ta biba ku demensia i nan kuidadó por dialogá i tin partisipashon ora ta toka e kuido nesesario i korekto pero tambe e sosten pa nan.
E fundashon su meta final ta pa mehorá kalidat di bida di esun ku mester di kuido na Bonaire, pa vigilá ku ta brinda kalidat di kuido pa esnan ku mester di dje, nan famia i tur esnan konserní . Prioridat ta keda e atenshon nesesario pa e kuidadó, mantelzorgers, famianan i nan serkania direkto.
Pa e fundashon por sirbi su meta , tin un direktiva di 7 boluntario, un médiko di kas inkluí, komo miembro di direktiva ku ta un rekomendashon di ADI. Direktiva ta konta ku sosten di un kuerpo di boluntario pa por ehekutá su programa anual, ku sosten di donashon di nos sektor privá di Bonaire.


text:
Wikipedia:Kon pa editá artikulo
Kon mi por editá un artíkulo?Editá
Wikipedia ta un 'wiki'. Esei ta nifiká ku kualke hende por editá e kontenido di un artíkulo ku no ta protehá, i por laga kambionan na e artíkulo sali riba e página mes ora.
Pa editá un artíkulo den Wikipedia ta fásil. Simplemente klek riba "edit" ariba pa editá henter e artíkulo, òf na man drechi di e sekshon pa editá e sekshon so. Tur dos opshon ta habri un página nobo unda bo por editá e kontenido di e artíkulo. Mas abou den e página bo ta haña algu ku yama "Summary" (resúmen). Einan ta skirbi den breve, preferibel ku algun palabra so, kiko e artíkulo ta trata. E resúmen aki ta opshonal.
Despues ku bo kaba di editá e artíkulo, bo por warda tur kambio, mira kon e artíkulo lo parse despues, òf mira kiko a kambia. Esaki ta ku e botonnan Save page, Show preview i Show changes, respektivamente. Si bo klek "Show preview" i bo ta kontentu ku loke bo a kambia, bo por klek "Save page". Si bo no ta kontentu i bo ke kanselá tur kambio, bo por sali via Cancel.
Si ta algu chikitu bo ta kambiando, bo por selekshoná "This is a minor edit". Esaki por ta pa ora bo ta kambia algun eror gramatikal òf den ortografia.
EditáEditá
Riba e página kaminda bo por editá artíkulo, tin un sèt di boton ku ta yuda bo kambia e aparensia di e teksto òf agregá mas kos.
Di man robes pa drechi, e botonnan aki ta:
- hasi un palabra vèt
- hasi un palabra italiko
- buta un link interno (link den Wikipedia mes) Papiamentu Wikpedia
- buta un link eksterno (link pafo di Wikipedia) Curaçao.com
- buta un imágen
- buta un zonido
- buta fórmula matemátiko
- ignorá e areglamentu (formatting) di Wikipedia
- buta bo firma, fecha i ora > --Ghettocash 15:54, 5 March 2006 (UTC)
- buta un liña horizontal


text:
Oranjestad- 11 januari 2022. Entrante diamars 11 di januari 2022 DVG ta informa cu edad pa ricibi e "boostershot" ta wordo reduci na 30 aña of mas.
Pa por ricibi e "boostershot" e persona di 30 aña of mas mester a ricibi su di dos vacuna mas cu 3 luna pasa of a pasa door di COVID 3 luna pasa of mas.
Tur vacuna incluyendo "booster" por wordo busca na Centro Libertador Betico Croes na Santa Cruz of tambe na IMSAN San Nicolas caminda e unidad mobil di Bureau Rampen lo ta staciona.
Orario di vacunacion ta di 8'or di mainta pa 3'or di atardi 'non stop' di dialuna pa diabierna.


text:
Partido MEP a tuma nota di un comunicado di Mike Eman tildando Premier Evelyn Wever-Croes di a haci un show politico cu Secretario di Estado van Huffelen. E ta cuestiona cu Conseho di Minister di Reino no a apodera e Secretario di Estado y cu awor Premier Wever-Croes a haci cosnan peor cu Hulanda.
Pa cuminsa, tur hende por a lesa e decisionnan di Conseho di Minister di Reino den cual a apodera e Secretario di Estado y e mes a bis’e varios biaha. Pa di dos, ta dicon awor diripiente Mike Eman, of esun cu a skirbi e comunicado p’e, tin miedo di confrontacion cu Hulanda? Siendo constantemente Mike Eman ta ataca Hulanda y hasta ta yama Hulanda pa burdugo? Partido MEP ta lamenta con cada biaha cu Mike Eman papia, e ta recuri na mentira.
Loke Premier Evelyn Wever-Croes a haci ta subi avion y bay purba un ultimo biaha di convenci Hulanda di loke ta husto pa mas di 5000 mama y tata di famia. Y despues, apesar di tur riesgo cu un decision asina por trece cu n’e, Premier Evelyn Wever-Croes a tuma e miho decision den bienestar di mas di 5000 mama y tata di famia.
Si pa AVP esey ta un show politico, ta keda pa nan consenshi. Pa partido MEP esaki ta un acto heroico, cu ta den beneficio di nos pueblo.
Ta comprendibel cu e decision aki di Premier Evelyn Wever-Croes y su Gabinete, a cay den masha mal tera cerca AVP. Pero tampoco ta necesario pa recuri na mentira ni weganan infantil. Awor nos tin un Gobierno cu ta lora manga, traha duro pa enfrenta tur reto. No manera Mike Eman cu, pa poco presion, a bay den welga di hamber. Esey si di berdad tabata un show politico. Y esaki, pueblo nunca lo lubida. Pueblo nunca lo lubida cu enbes Eman a enfrenta su responsabilidad y subi avion y bay regla asunto na Hulanda, el a prefera di bay den welga di hamber y pone cara di pueblo na berguensa.


text:
E caso penal Avestruz contra e sospechoso acusado di corupcion, Benny Sevinger a cuminsa diaranson 7 di September y lo conoce un veredicto na januari 2023. Diaranson a bin dilanti huez e acusadonan Harms, Sussebeek y Sevinger. Acusacionnan ta soborno, labamento di placa y malversion. E fundacion di Benny Sevinger, e asina conoci Sitchting Fundacion Curazon Berde, a ricibi un cantidad grandi di placa for di sponsornan hopi yega na Sevinger. Ta sospecha cu esakinan a bay a cambio di terenonan cu señor Sevinger lo a fix pa nan.
Durante e caso, e acusado a duna di conoce cu cada biaha cu placa caba y nan bay ‘overbudget’, Sevinger of e fundacion ta pidi pa mas placa pa sigui cu e campaña. Mesora tabata traha un cheque y haci e donacion. Sevinger a laga sa cu e no tawata sa cuanto placa su fundacion tawata ricibi na sponsor.
Ta sospecha cu asina lo a cumpra Sevinger pa asina haya tereno. Tramitenan a wordo haci hasta den e periodo cu Sevinger tawata minister demisionario y despues di eleccion dia 27 di September 2013. Fin di October di 2013 Sevinger a huramenta como Minister di Infrastructura y dia 18 di November 2013, pagonan ainda a wordo haci. Y como excusa a bisa cu e fundacion a bay overbudget y no tawata tin placa pa paga recibonan habri.
Partido MEP, siguindo e desaroyo di e caso penal aki contra Sevinger, ta conclui cu AVP tin pensamento y forma di maneha hopi iresponsabel, robes y corupto. Mas cu claro, si esaki ta e cultura di partido AVP pa maneha nan fondo, ta logico cu nan a redobla e debe nacional di nos pais hibando un maneho financiero hopi iresponsabel y desastroso pa e futuro di nos pais.


text:
ORANJESTAD – Gobierno di Aruba ta anuncia un otro bunita proyecto cu lo percura pa desaroyo economico. E siman aki Prome Minister Evelyn Wever – Croes ta felicita Minister di Turismo Dangui Oduber cu a anuncia pasonan importante tumando luga pa duna inicio na proyecto Port City, un proyecto cu a cuminsa traha riba dje desde 2017.
Ora cu Covid a bati na nos porta, hopi a pensa cu Aruba no ta bay recupera, sinembargo Aruba ta den recuperacion. Desde inicio a bisa cu no kier solamente recupera y bay bek na e nivelnan cu tabatin prome cu pandemia, a bisa cu kier pa Aruba surpasa e nivelnan conoci anteriormente. Prome Minister a splica cu por a por haci esaki posibel diversificacion di economia ta cardinal.
‘Siman pasa Minister Glenbert Croes a anuncia cu ta bay construi Parke di Molina nobo esey lo bay trece diversificacion y desaroyo. Awe colega Minister Dangui Oduber ta anuncia Port City cu ta trece un otro aspecto di diversificacion. Asina ta bay sigui anuncia proyecto tras di proyecto, cu ta bay desaroya nos economia, crea cupo di empleo y trece progreso y bienestar pa henter Aruba,’ Premier Wever – Croes a expresa.
Prome Minister ta gradici tur esnan cu a haci esaki posibel y alabes desea hopi curashi den realicion di e proyecto. Minister Dangui Oduber cu a kere den e proyecto aki y a persevera, tabatin hopi curashi y determinacion pa a yega asina leu. Den e proceso e ta wordo asisti pa APA, Ports of Amsterdam y Departamentonan di Ministerio di Infrastructura, DOW, DIP y Kadaster.


text: Danki na Dios ku a inspirá mi pa ta un eskritor. Dios a habri mi wowo pa e nesesidat di nos muchanan. Bida a bira hopi mas duru pa muchanan den e tempu ku nos ta biba aden aki. Muchanan tin ku dil ku hopi pèrdida i ferdrit, tin bia sin un sistema di sosten grandi rondó di nan i sin ku nan por papia i deshogá nan mes. Mi orashon ta pa hopi mucha por rekonosé strategia pa dil ku pèrdida i ferdrit den bida siguiendo e lucha ku Hannah a hiba den e buki aki. Un danki ta bai na mi amigunan ku a sa di kere den mi i sostené mi ora mi kier a hasi mi soño di skibi bira bèrdat. Den e lunanan ku a pasa Hannah a bira manera un yu muhé di mi den kas. Un danki ta bai na mi amiganan di kurason Jenny, Jefka, Arelis i Sylvia pa yuda mi lesa i koregí e teksto. Tambe mi amigu chikínan en espesial e “speshalista” den lesamentu Teffy. Un danki ta bai pa e persona ku a hasi tur e kosnan aki posibel ku ta mi mama Diana. For di chikí el a kore bai tur marshe di pruga ku mi pa kumpra kaha di buki pa mi lesa i semper el a insistí pa mi lesa korant. Ku awe mi por skibi ta pasobra na mucha mi a lesa. I por último mi kerido kasá Ed ku a hasi tur su posibel pa sostené mi i adoptá Hannah komo yu, pa awe boso por mira “Hannah i su kabai” boso dilanti. Un danki na mi yunan Timothy, Bryan i Jo-Hanna ku a biba ku mi tur e oranan ku mi mester a dediká na skibi i koregí. Hannah a bira nan ruman tambe. Mi no ke keda sin bisa danki na e papiamentistanan RoseMary Keli, Irene Dick i Barche Baromeo. Tambe danki na Kas di Kultura ku a enkurashá mi pa skibi na papiamentu, asta ora e tabata parse difisil. Un danki na Jules Marchena ku a tuma tempu pa splika mi regla nan di skibi papiamentu i na e grupo literario ku ta reuni un bia pa luna serka Jules. Danki pa skucha mi i yuda mi pensa. Un danki speshal tambe na e modelo kabai Rosie ku su doño Kaydee Chang i su amiganan. Sin boso tur su yudansa e manuskrito aki lo no a kaba. Ta p'esei na tur tur hende un DANKI.


text:
Recien mi a reuni cu sr. Chico Harms y sr. Chris Rasmijn di Fundacion Chico Harms. Durante e encuentro ameno nan a indica cu e fundacion ta hayando fondo door di sponsor di diferente compania priva y subsidio anual di Departamento di Cultura. Lamentablemente e placa no ta yega pa cubri tur e gastonan. E fundacion mes ta organisa eventonan pa recauda fondo. Fundacion Chico Harms ta organisa durante aña diferente eventonan cultural manera Dia di Brazil, Dera Gay, Festival di Dande y ta conta cu 45 boluntario. Hopi hoben ta participa den e organisacion, loke ta importante vooral pa yuda preserva nos cultura. E fundacion a enfatisa cu dia di Brazil ta pa ful e comunidad di Aruba, nan ta compare cu Dia di Seu na Curaçao y dia di Rincon na Boneiro cu a bira celebracionnan cultural hopi grandi.
E aña aki tabata di dies edicion di e Parada Cultural di e dia di Brazil cu ta gosa di un popularidad grandi den comunidad. E prome edicion a conta un total di 250 participante y e aña aki a conta cu 1300 participante. Loke ta apart di dia di Brazil compara cu carnaval, ta cu Dia di Brazil tin musica y trahenan diferente, tradicional di aña 1955. E musica tipico cu ta wordo toca ta seis diferente musica cu ta wals, danza, tumba, caha di orgel, folklore y tambe calipso crioyo. E calipso crioyo ta sin trompet canta na Papiamento. Mi a sugeri pa nan usa e Papiamento original di 1955, paso esey tabata diferente compara cu awor. Pa por haci esaki un ‘extra kick’ den e calipso crioyo.
Na 2017 y 2018 a organisa e Parada Cultural banda di area di hotel, masha hopi turista a participa. E celebracion aki ta tuma luga na augustus/september, un bunita oportunidad pa sigui organise den colaboracion cu ATA y AHATA y haci’e un atraccion turistico pa Aruba. Fundacion Chico Harms ta organisa actividadnan cultural pa nos tur gosa di dje. Sigur gobierno lo por yuda mas door di hisa e subsidio, intermedia, yuda promove e actividad aki tanto pa local como nos bishitantenan. Comercialisa e eventonan, pone tent riba e ruta y yuda busca fondonan internacional pa cu cultura na Europa.


text:
Kralendijk – Tourism Corporation Bonaire (TCB) i Bonaire International Airport (BIA) den koperashon ku Entidat Públiko Boneiru a firma un Memorandum of Understanding i un Akuerdo di Koperashon Konhunto den kua e partidonan akí ta ekspresá e nesesidat pa kontinuá ku un koperashon i kolaborashon kompleto entre e entidatnan akí pa alkansá e metanan komun pa e esfuersonan relashoná ku e Desaroyo di Ruta pa Boneiru na un manera koherente, efektivo i efisiente. Despues di binimentu di United Airlines nos a alkansá nos nivel di Servisio Aéreo pa Boneiru di proméku COVID. Den kuadro di e Plan Maestro pa Turismo i e Plan di Rekuperashon pa Turismo nos lo kontinuá ku e desaroyonan pa mas konekshon i ampliá esakinan.
Nos meta: Kontinuá ku un koperashon konhunto pa un ehekushon duradero di e Strategia di Desaroyo di Ruta pa nos isla Boneiru. Entidat Públiko Boneiru, BIA i BONHATAden koperashon ku TCB lo sigui koperá estrechamenteku otro komo entidatnan komersial den nos esfuersonan pa mantené i amplia e servisio aéreo pa Boneiru. E esfuersonan konhunto di e entidatnan akí ta enfoká riba atkisishon di kompanianan aéreo nobo i/òf stimulá kompanianan aéreo ku ta bula pa Boneiru kaba pa amplia nan kantidat di buelo i habri gateway- i destinashonnan nobo.
E akuerdo di koperashon ta identifiká tambe áreanan pa kompartí data i pa ehekushon di proyektonan manera Exit Survey i eksperensia di bishitante na aeropuerto.
Diputado di Turismo di Entidat Públiko Boneiru, sr Hennyson Thielman, direktor di BONHATA Veroesjka de Windt, presidente di BONHATA Bas Noij i direktor di Bonaire International Airport Jos Hillen ku orguyo awe a sostené e logro akí i na nòmber di e komishon di Desaroyo di Ruta a felisitá e tim.
“Esaki ta un logro importante den e proseso di profeshonalisashon i kreamentu di un kuadro korekto pa un laso di koperashon den turismo. E koperashon akí ta forma e fundeshi pa nos Strategia di Desaroyo di Ruta i ta indiká direkshon i kompromiso. Mi ta orguyoso di e logronan te ku awor i mi ta anhelá e kapítulo nobo di esfuerso di Servisio Aéreo i Desaroyo di Ruta”, segun e CEO di TCB Miles Mercera.
Direktor di BIA a enfatisá: “Nos lo kontinuá ku nos esfuersonan pa desaroyá nos Plan Maestro di aeropuerto pa alkansá e normanan internashonal di siguridat (ICAO) rekerí, pa amplia e infrastruktura i pa konstruí un terminal nobo internashonal ku parti pariba ta konektá ku e aeropuerto eksistente. Esaki ta hasi posibel pa laga nos aeropuerto krese dentro di e kondishonnan di e Plan Maestro pa Turismo i e Plan di Rekuperashon pa Turismo.”


text:
Importansia di senso
Di kon ta importante pa tene un senso kada 10 aña na Kòrsou?
The importance of a census
Pa formulashon i planifikashon di maneho i den kuadro di atministrashon públiko
Ta tene senso di poblashon, na promé lugá, pa por optené dato esensial pa formulashon i planifikashon di maneho i den kuadro di atministrashon públiko. Informashon tokante tamaño, distribushon i karakterístika di poblashon di un pais ta esensial pa por deskribí i evaluá e pais su situashon ekonómiko, sosial i demográfiko, i pa formulá maneho i programa adekuá pa fomentá bienestar di e pais i di su poblashon. Un senso di poblashon ta produsí dato statístiko básiko na nivel di e pais den su totalidat i di kada un di su aera geografiko of barionan.
Ta produsí e datonan akí di tal manera ku por kompará nan ku dato di otro senso di poblashon. P’esei, senso di poblashon por hasi un aporte importante na e proseso di planifikashon en general i na maneho di e pais. Senso di poblashon ta asta sirbi komo base di e sistema di statistik nashonal di hopi pais. Senso ta suministrá dato di referensia importante pa formulashon i planifikashon di maneho, pa maneho i evaluashon di aktividat den kuadro di e programanan di gobièrnu relashoná ku un variedat amplio di aplikashon sektoral, i pa por monitoriá progreso riba tereno di desaroyo en general.
Ademas, den e último añanan, mas i mas bo ta mira ku gruponan di sosiedat sivil ta usa dato di senso pa evaluá bon gobernashon. Komparando un senso ku esun siguiente, un siudadano sin formashon spesialisá tambe por monitoriá kon e gobièrnu elegí demokrátikamente ta presta riba tereno di hisa nivel di bienestar di e siudadanonan, basta e resultadonan di senso bira ampliamente disponibel na tempu.
Den kuadro di programa, senso di poblashon ta suministrá un kantidat di informashon statístiko indispensabel, manera dato demográfiko i informashon tokante unda hende ta biba i tokante kuestion sosioekonómiko, pa uso lokal, nashonal, regional i internashonal. Por ehèmpel, senso di poblashon ta suministrá e informashon ku ta sirbi komo base pa hasi kalkulashon i proyekshon i tambe análisis demográfiko i sosioekonómiko detayá di e poblashon. Tambe, e datonan di senso ta sirbi pa kalkulashon di indikadó sosial, spesialmente indikadó ku kisas no ta ser opservá ku frekuensia debí ku nan ta midi fenómeno ku ta kambia lentamente atraves di tempu, i tambe indikadó ku ta nesesario pa área òf grupo mas chikitu di e poblashon.
Pa uso den kuadro di investigashon
Ademas di ta sirbi pa sierto meta spesífiko den kuadro di maneho di gobièrnu, senso di poblashon ta suministrá dato indispensabel pa por hasi análisis i kalkulashon sientífiko tokante komposishon, distribushon i kresementu di poblashon den pasado i proyekshon di e sifranan akí pa futuro.
Algun pregunta di interes sientífiko ku ta importante pa kresementu i maneho di industria i komèrsio ta, por ehèmpel: kon e konsentrashon di hende ku ta biba den área urbanisá òf den kunuku ta kambiando, den ki área tin urbanisashon ta tumando lugá, kon e poblashon ta distribuí geográfikamente (kategorisá a base di variable manera profeshon i nivel di enseñansa), ki kambio tin den struktura di e poblashon pa loke ta sekso i edat, ki diferensia tin entre diferente grupo di e poblashon pa loke ta mortalidat i fertilidat, pero tambe kua ta e karakterístikanan ekonómiko i sosial di e poblashon i di su forsa laboral.
Pa uso relashoná ku negoshi, industria i labor
Banda di e usonan ya menshoná, individuo i instituto riba tereno empresarial, industrial i di labor ta usa senso na hopi otro manera importante. Pa por hasi proyekshon konfiabel di e demanda di parti di konsumidó pa e variedat kada bes mas grandi di produkto i servisio, tin mester di informashon eksakto tokante tamaño di e poblashon den e supdivishonnan teritorial di un pais i tokante kon e poblashon ta distribuí, a lo ménos pa loke ta trata sekso i edat, ya ku e karakterístikanan akí tin un influensia grandi riba demanda pa bibienda, mobilario, kuminda, paña, fasilidat di rekreo, artíkulo médiko, etsétera.
Fuera di esei, por usa senso pa generá dato statístiko tokante e tamaño i karakterístikanan di e forsa laboral ku lo tin mester pa por produsí i distribuí e produkto- i servisionan menshoná, konforme e normanan statístiko di Organisashon Internashonal di Labor. E tipo di dato akí tokante e forsa laboral ku ta disponibel lokalmente por ta importante na momento di disidí unda lo establesé un negoshi i kon e mester ser organisá.
Pa uso komo "steekproefkader" pa enkuesta
Senso di poblashon ta e fuente prinsipal di dato pa produsí un asina yamá "steekproefkader" pa e enkuestanan ku ta tene den e añanan ‘intersensal’ (entre un Senso i esun siguiente) riba un gran kantidat di tópiko, manera forsa laboral, fertilidat i migrashon.
Uso pa suidadano
Pa e suidadano ta importante pa por tin un bista kla di e situashon di su komunidat. E por atkirí e bista aki entre otro dor di e sifranan senso ta pone disponibel. Alabes esaki ta hasi posibel pa e suidadano por ehersé un sierto grado di kontròl riba e maneho ku gobièrnu ta hiba.


text:
ORANJESTAD – Nos tur ta consumidor den nos bida diario. Companianan mundialmente ta gasta biyones di dollars tur aña na ‘marketing’ dirigi na bo persona. Esaki ta nifica cu tur dia bo ta experiencia miles di propaganda cu ta competi pa bo placa. Pero bo no ta sin poder. Door di paga bon atencion, haci un poco investigacion y tin un poco pasenshi bo por recobra e control como consumidor.
15 di maart
Ta p’esey riba 15 di maart nos ta celebra Dia Mundial di Derecho di Consumidor. Esaki ta un evento global cu tin como meta pa conscientisa y boga pa derechonan di consumidor. Cada aña, organisacionnan di consumidor ta marca e dia aki door di uni hunto pa asina enfoca y conscientisa riba un topico cu ta importante pa consumidornan ariba henter e mundo.
Tema 2022: Fair Digital Finance
E organisacion Consumers International a scoge ‘Fair Digital Finance’ como tema pa Dia Mundial di Derecho di Consumidor pa e aña 2022. Durante di henter e siman di 14-18 di maart 2022 lo tin un foro unda tur hende por inscribi y participa na diferente sesion online ariba e topico menciona via di nan website www.consumersinternational.org. Full rond mundo e uzo di servicio financiero digitalisa ta aumentando. Na Aruba tambe por observa cu mas transacionnan ta tuma lugar via online banking, paypal, pay.aw y diferente debit cards di diferente compania. Ta premira cu e uzo di servicionan financiero digitalisa lo bay sigui aumenta. Pa es motibo ta importante pa percura cu tin servicionan financiero digitalisa cu ta inclusivo, sigur, data priva/protegi y sostenibel. Sinembargo, apesar cu tin un crecemento den uzo di productonan financiero digitalisa, nos por bisa cu den comparacion cu otro partinan di mundo nos falta mas regulacion pa e tipo di servicionan aki. Pa lesa e articulo completo por bishita nos website www.dhc.aw.
Historia di Dia Internacional di Derecho di Consumidor
Dia Internacional di Derecho di Consumidor a wordo inspira door di Presidente John F. Kennedy, cu a duna un speech special na e Congreso Mericano riba 15 di maart 1962, den cual ela adresa formalmente e tema di derecho di consumidor. E tawata e prome lider mundial pa haci esaki. E movimento di consumidor a marca e fecha aki pa prome biaha den 1983 y awor ta haci uzo di e dia aki tur aña pa mobilisa accion riba topiconan y campañanan importante.
Ken tin derecho di consumidor?
Derecho di consumidor ta encera cu cualkier persona cu ta cumpra un producto of servicio for di un compania of practicante profesional tin e derecho pa haya informacion di e calidad, prijs y normanan di e producto of servicio cu e ta cumpra. Segun Consumers International “derecho di consumidor ta relata na nos derecho pa tin acceso na e cosnan basico cu nos mester pa biba, incluyendo cuminda, refugio y awa limpi pa bebe. E tin di haber cu percura cu bo television no ta daña dentro di 3 luna, cu bo auto tin e caracteristicanan y e tecnologia pa bo por core sin peliger, y cu e datonan cu companianan ta colecta di bo persona online no ta perdi of horta.”
Ta mas den control di bo gastonan
Dia Mundial di Derecho di Consumidor tin di haber cu haci uzo di nos derechonan y gasta nos placa den un manera sabi y sostenibel. Aki ta sigui algun manera cu por ta mas den control di bo gastonan.
- Marketing
E prome cos cu bo mester considera ora di un compra, specialmente si e ta algo cu pafor di bo necesidanan basico, ta kico ta incentiva pa e compra y ken lo benificia berdaderamente di e compra. Cu tur e informacion y ciencia obtenibel awendia, companianan conoce bo mihor cu bo mes. Ta importante pa refleha y percura cu ta bo decision pa gasta bo placa y no door di manipulacion causa pa ‘marketing’.
E caminda cu un producto wordo poni den un tienda, e manera con un marca ta lagabo sinti, benta y promocionnan cu ta mara na un periodo limita, areglonan di pago conveniente, tactica di financiemento – tur esakinan ta trampanan comun pa e consumidor diario. Corda cu semper e compania ta percura pa e haci ganashi, hasta ora di promocion y descuento.
- Cumpra consciente
Percura cu bo ta sigur di cada compra cu bo haci. Controla si bo ta na haltura di e condicionnan general. Kisas bo no ta capaz di lesa tur cos, pero tene cuidao cu e puntonan importante aki: e maneho di compania pa cambia e producto, e periodo di garantia, y si ta trata di un compania cu ta inscribi na Camera di Comercio.
- Busca bo derecho
Por ultimo ta bon pa ta na haltura di unda pa acudi ora cosnan bay robes. Si bo kier entrega un keho di consumidor y bo no ta logra di resolve esaki cu e compania riba bo mes, por fabor tuma contacto cu nos departamento, Servicio na Defensa di Consumidor. Nos lo registra bo keho, dunabo e informacion relevante encuanto bo derechonan, conseho huridico y tambe nos por intermedia den e caso pa asina yuda yega na un solucion of un acuerdo entre partidonan. Den caso di estafa, fraude, scams of otro actividad penal, haci denuncia na polis, Landsrecherche of na bo banco.
Conclusion
Con bo ta gasta bo placa ta bo decision. Door di ta consciente di tacticanan di marketing, ta bon informa y sigur di bo decision pa haci un compra y door di haci uzo di bo derechonan cu ayudo di instancianan concerni bo por tin mas control como consumidor.
Feliz Dia Mundial di Derechonan di Consumidor!
Pa mas informacion tuma contacto cu Servicio na Defensa di Consumidor na telefon 5829914, bishita nos website www.dhc.aw of nos pagina di Facebook ‘Dienst Huur- en Consumentenzaken’ of bishita nos na Wayaca 33-E.


text: Diadomingo atardi a drenta informe di cu e auto cu tabata envolvi den e accidente hit & run den oranan di madruga despues di a dal riba e pump di diesel kibra na e pompstation na Savaneta ta ser hiba cu un takelwagen riba e caminda principal di Savaneta bayendo pabao, mesora a dirigi un patruya. Na altura di Kibaima polis a logra para e auto. Esun cu tabata cu e auto a declara na polis cu e no tabata coriendo e auto. Asina mes polis a confisca e vehiculo pa mas investigacion ya cu e daño cu esaki a ocasiona ta masha hopi placa y mester cubri e daño haci.


text:
Lei di preisnan BES
E dekreto insular di 15 di yüni 2020, no. 4 (A.B. 2020, no. 6), Dekreto Paro di Preis Boneiru mei 2020, pa ehekushon di e Lei di Preis BES stb. 440 ta prohibí tiendanan pa bende produktonan di promé nesesidat i produktonan ku ta nesesario pa prevenshon di i pa tratamentu di e Vírùs di Corona (COVID-19) pa un preis ku ta mas haltu ku tin riba e listanan di preis publiká riba e wèpsait di Entidat Públiko Boneiru.
A base di loke tin stipulá den artíkulo 2 (di e Dekreto Paro di Preis Boneiru mei 2020) , Kolegio Ehekutivo por duna dispensashon riba un petishon pa hasi esei. Por hasi petishon pa dispensashon di paro di preis na direktorado di Planifikashon i Desaroyo.


text:
Cu un jet directamente for di tera frieuw di Arendelle e dos prinsesnan Anna y Elsa, conoci di e pelicula Frozen, a yega Aruba. E dos rumannan ta forma parti di e presentacion di e ‘Frozen Sing Along Party’ cu ta bay tuma lugadia 25 y 26 di april na Piedra Plat Entertainment Center. Ambos prinses a yega bon despues di un vuelo largo y a wordo ricibi den VIP-room di Aeropuerto Reina Beatrix. For di eynan, custumbrando poco poco na nos calor Caribense, Anna y Elsa a bay Palm Beach Plaza Mall na unda nan a wordo ricibi pa Kerekentenchi Show – celebrando su di 6 aniversario – y un multitud di mucha bisti den tema di Frozen cu ya caba ta sumamente entusiasma pa bay e Sing Along Party. Na Palm Beach Plaza a tene un conferencia di prensa unda a anuncia e evento y na unda Anna, Elsa, organisadornan y patrocinadornan por a responde preguntanan. Tur cos ta mustra cu e Frozen Sing Along Party ta bay ta un evento grandi na unda famianan lo por deleita nan mes den e mundo di Anna, Elsa, Olaf y Hans. No solamente lo bay tin e Sing Along, pero tambe cantidad di actividad na unda muchanan lo por hunga den un inflatable park, traha nan mesun snowman, laga nan portret wordo saca den e Frozen Photo Booth y laga nan cara wordo pinta na un face painting station. Ademas muchanan lo por laga nan creatividad bay allout na e diferente Craft Stations cu lo bay tin y nan por participa den e carnaval cu tema di Frozen. Riba diadomingo 26 di april tambe lo bay corona ‘Miss Frozen’. Pa mas informacion, mayornan por tuma contacto cu Joraine Lopez na 5926931. E Frozen Sing Along Party lo tuma lugar riba ambos dia entre 3’or di atardi y 8’or di anochi. Carchi ta costa 35 florin pa dia y ta obtenibel na Gallo Rojo, Veneta Cucine, Sweetlicious Ice Cream y Valero Palm Beach. Evento aki ta wordo organisa pa Vibration Kids y Muchanan Sabi. Danki na Dufry, Colombian Emeralds Vibration PR y y T.H. Palm, muchanan di Casa Cuna tambe lo por presencia e Frozen Sing Along Party.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Si ami sigur cu si! Mi’n ta nenga…. y segun estudio, esaki ta e caso cu masha hopi hende. Toch expertonan ta haja cu esaki no mester ta asina hopi problema. Lesa kico abo tambe por hasi!!!
NO pone bo wekker riba ripiti/snooze:
Si, hopi di nos tin e manja di pone e holoshi algun minuut mas tempran, pa despues nos keda drumi algun rato mas. Y nos ta keda primi e konopi di ripiti pa drumi un 10 minuut mas. Pero sin cu nos sa, nos ta primi algun biaha y nos ta cay laat. Y awo nos tin cu pura y hinca stress den nos curpa. NO un bon idea dus.
Estudio ta mustra cu ora nos lanta di biaha ora e wekker bay, esaki ta duna nos hopi mas energia cu si nos keda drumi un rato.
Pone bo wekker un tiki leu di bo cama:
E ta un triki bieuw, pero e ta traha si, segun dormilonnan. No pone bo wekker cerca di bo cama, pone un tiki leu.
Di e forma aki bo tin cu lanta di bo cama pa pag’e y e ora corda pa keda lanta. NO core bek bou di e kleedchi.
NO colga cortina scur den bo kamber:
Esaki no ta laga bo sinti cu dia a habri. Y ora bo lanta di cama, habri e cortinanan di biaha: dia a habri!
Stop di drumi largo:
Bo tabata sa cu si bo lanta tur dia na mesun ora, bo ta custumbra di lanta na e ora aki despues di algun siman? Esaki ta nifica dus pa lanta si na mesun ora, sea ta 6, 8 of 9 or. Tambe den fin di siman…
Y e bentaha? Bo ta haja mas energia!!!! Y bo dia ta bira mas largo!!!!
Y si abo tin mas tips pa lanta for di cama…laga nos sa!!!


text:
KRALENDIJK – Direktiva di UPAH, sekshon Boneiru, i su Komishon di Aktividat (KOMAK) ta bai reanudá aktividatnan sosial pa su miembro- i introdusidonan. E promé aktividat riba programa ta un mainta sosial. E mainta sosial ta tuma lugá djasabra, 10 di yüli 2021, di 9or pa 11or di mainta na Sala Imelda di Parokia di Coromoto na Antriol.
Manera ta konosí e situashon di Covid-19 i e medidanan di prekoushon introdusí di parti di gezaghebber, a pone ku mester a para tur e aktividat di UPAH pa su miembronan. Awor ku Boneiru a bai na nivel di riesgo 1, direktiva di UPAH i KOMAK, ta haña ku ta prudente pa bolbe reanudá aktividatnan pa e miembronan.
Naturalmente lo tin algu di bebe i pasaboka pa e miembro. Nos ta invitá tur miembro pa bin pasa un ratu ameno.


text:
E canciyer Venezolano Delcy Rodriguez a anuncia esaki caba prome cu el a sucede. Rodriguez a bisa cu den caso cu nan no lag’ e drenta den reunion di Mercosur cu nan tabata realisa den edificio di canciyer di Argentina, e ta bay purba pa drenta di cualkier manera. “Si nan ta cera e porta nos ta drenta pa bentana’, manera presidente Maduro a bisa. “Venezuela no mester invitacion pasobra Venezuela tin e puesto di presidencia pro tempore di Mercosur.”
Sin embargo e plan cu Delcy Rodriguez tabatin no a funciona, pasobra el a logra drenta den e reunion unda tur otro canciyer tabata, pero nan no a duna Rodriguez bonbini. Funcionarionan di Latino America ((José Serra di Brasil, Eladio Loizaga di Paraguay y Rodolfo Nin Novoa di Uruguay) a bandona e lugar inmediatamente.
E problema a cuminsa desde momento cu e canciyer di Venezuela a yega, y cu nan a purba drenta e edificio. Venezuela no tabatin invitacion pa participa den e reunion aki, pasobra Venezuela a ser suspendi di Mercosur.
Entre hopi hende cu ta apoya gobierno di Maduro na Venezuela y dilanti di hopi polis di Argentina e canciyer Rodriguez a ser pusha y a denuncia cu el a haya hopi
golpi di banda di agente cu tabata na e lugar. Mas laat presidente Maduro, cu ta na Cuba, a bisa cu Rodriguez tin un fractura na su clavicula.
Ayera Argentina a asumi e presidencia di Mercosur durante e siguiente 6 luna den un reunion, unda canciyer di cuatro pais cu a funda Mercosur a acorda pa inicia un dialogo directo entre tur parti presente, cu e obhetivo di duna un solucion na e situacion di Venezuela, pais cu ta actualmente suspendi di Mercosur pa motibo di no cumpli cu nan acuerdo y normanan.
Awor Caracas mester negocia di nobo tur termino y condicion cu Mercosur ta exigi pa yega na condicion di miembro, si Caracas kier drenta atrobe den Mercosur.


text: Kòrsou ta Partner Ofisial for di 2020, i ta entre otro prominentemente visibel riba manga di ünifòrm di Ajax di Hulanda durante kompetensianan hulandes. For di temporada pasá ta permití pa tin un logo riba manga durante kompetensianan europeo tambe, i p’e motibu akí Kòrsou tabata visibel den e temporada anterior durante tur partido ku Ajax a hunga den Champions League tambe. P’e temporada di 22-23 e akuerdo akí a keda alargá i atrobe Kòrsou lo aparesé riba manga durante tur partido ofisial ku Ajax hunga na Europa.


text:
Keho kontra abogado
Señora Geraldine, bondia, mi tin un abogado anto mi no ta masha kontentu kon ela hiba mi kaso den korte; mi a perde sin tin mester, ariba sobadje e ta kobrami un prijs ku nos no a palabra ku otro, e resibu ku e ke pa mi paga mi no ta di akuerdo kune kiko mi por hasi?
Danki pa e pregunta, i laga nos ban wak kiko ta e un posibel solushon den e kaso aki. Korda ku ami no tin tur e hechonan di e kaso ta peseI mi ta trata di duna kontesta en general.
Tur abogado aki na Korsou mester kumpli ku sierto reglanan aki na Korsou; tin un lei ku yama Advocatenlandsverordering. E lei aki ta stipula i regula komportashon di abogadonan aki na Korsou.
E mes un lei aki, ta regel pa tin un organo yama Raad van Toezicht; e organo aki ta e instansha na unda tur hende por akudi si akaso nan tin un keho kontra di nan abogado. E sistema ku RvT ta traha ta hopi fasil pa aserka nan i no ta kosta nada. Lokual tin ku sosode abo mester skibi un karta splikando e motibu dikon bo no ta di akuerdo ku e abogado su prestatie of su deklaratie. E abogado tambe ta hanja oportunidat pa reakshona riba bo keho, i despues RvT ta yama partidonan pa bin dilanti pa atende e kaso. Despues di un tempu kortiko RvT lo duna su veredikto enkuantu e kaso.
Un abogado tambe por hinka un keho kontra di su kliente; mayoria bia ta paso e kliente no a paga resibu i aun mas si e abogado a purba varios bia pa kobra i e kliente no a mustra interes pa paga.
RvT por duna diferente sankshon despues di a kaba di trata e kaso, si por ehempel nan ta hanja ku e abogado ta kulpabel. E abogado por hanja un advertensha, un zundra, un skorsing te ku un anja, of esun di mas erg ta nan ta kita su nomber esei kemen ku e no por funkshona komo abogado nunka mas. Esaki a jega di sosede tantu na Korsow komo na Hulanda.
Pues ja bo sa, semper informa bo mes kuantu e servisio di e abogado ta bai kosta, puntra pa “algemene voorwaarden” i kiko presis ta bai pasa ku bo kaso i si bo abogado pidi bo sierto dokumentunan, trata na dune nan paso korda semper e kontenido di bo kaso ta abo so sa, bo abogado sa solamente lokual abo bis’e.
I prome ku kore bai RvT, trata di solushona of intermedia abo mes prome, tokante e problema paso RvT tambe ta hopi kritiko ora ta trata kehonan.


text:
ORANJESTAD – DTI ta anuncia na e comunidad di Aruba, en especial na tur su clientenan cu nan lo ta cera diabierna awor, dia 24 di april henter dia pa publico.
Esaki en coneccion cu actividadnan interno pa conmemora e Dia Mundial di Seguridad y Salud na Trabao.
Tur aña International Labour Organization (ILO) ta observa riba 28 di april “World Day for Safety and Health at Work”. Cada aña ILO ta sugeri un tema
di concientisacion y e tema pa e aña aki ta “Uni den crea un cultura di prevencion den e area di Seguridad y Salud na Trabao”.
Mirando cu dia 27 di april ta un dia oficial liber DTI a opta pa conmemora e Dia Mundial di Seguridad y Salud na Trabao riba 24 di april na luga di riba dia 28 di
april pa asina por brinda servicio mas dia den siman.
Maneho di DTI ta pidi disculpa y comprencion pa e inconveniencia cu ciere di e oficina riba 24 di april proximo por trece cu ne pa su clientenan y e publico en general.
Alavez DTI, staf y personal, ta haci uzo di e oportinidad pa desea tur trahado pa tur dia di aña ta un dia sigur, liber di accident y liber di peliger pa salud


text:
Thashaina Seraus
-
Lima2019
Seraus no ta drenta final
Bolichero Thashaina Seraus net no a logra drenta e final di e Weganan Panamericano LIMA 2019. Thashaina ta conta di…Read More »
-
Lima2019
Thashaina entre e mihor ochonan
Thashaina Seraus ta logra clasifica entre e mihor ocho bolicheronan pa e Round Robin den e Panam Games LIMA 2019…Read More »
-
Barranquilla2018
Thashaina ta ricibi medaya na Cali
Momento cu Thashaina Eliza Leandra Seraus ta ricibi su medaya di Brons na Cali, Colombia. Esaki a bira e medaya…Read More »
-
Barranquilla2018
Brons pa Thashaina den Masters
Bolichero Thashaina Seraus ta logra medaya di Brons pa Aruba den e Centro Americano y del Caribe Barranquilla 2018. Esaki…Read More »
-
Barranquilla2018
Thashaina ta conta di su medaya den Masters na Cali
Thashaina Seraus ta conta di su medaya di Brons cu e la gana den e Masters aki na Cali, Colombia.Read More »
-
Barranquilla2018
Team Aruba ja a surpasa e exito di Veracruz2014
Team Aruba ya caba a surpasa e exito di e cantidad di medayanan logra na e Weganan di Veracruz 2014…Read More »
-
Barranquilla2018
Competencia di Team Bowling a cuminsa na Cali
Awe a inicia e competencia di Team Bowling na Cali, Colombia. Despues di 3 wega e Team di Aruba cu…Read More »
-
Barranquilla2018
Trios di Bowling Damas ta conta di e weganan di Cali
Trio di Damas den Bowling, Thashaina Eliza Leandra Seraus, Kamilah Dammers-Naddall y Jeadine Luidens ta conta di nan wega di…Read More »
-
Barranquilla2018
Competencia di Trios Damas a sigi na Cali
Despues cu Thashania Seraus a ricibi su medaya di Oro na Cali, e weganan di Trios a sigi na e…Read More »
-
Barranquilla2018
Thashaina su prome palabranan despues di a haja su medaya
Thashaina su prome palabranan despues di a ricibi su medaya di Oro na e Weganan Centroamericano y Del Caribe.Read More »


text:
WILLEMSTAD — Djamars otro siman 21 di febrüari Curaçao Weightlifting Federation (CWF) ta organisá un tremendo fundraising riba e barku Freewinds. 4 kantante popular i hopi gustá pa henter komunidat ta koperá ku CWF pa kumpli ku e kompromisonan ku tin pa e atletanan di e deporte di Hisamentu di Peso por representá Kòrsou den kompetensianan internashonal. Ta trata di Veanira Reed i Liesella Thomas, Boy Thode, Reinier Lijfrock. E shou ta 2 tiru den un klap ya ku por disfrutá di un tremendo shou i alabes koperá ku nos hóben atletanan.
For di aña pasá CWF a bin ta duna tremendo prestashon i resultado na kompetensianan e.o. internashonal tresiendo premionan den tur kategoria ku partisipá kas. Di e forma aki e deporte di Hisamentu di Peso a kuminsá pone Kòrsou un biaha mas riba plano internashonal. CFW lo partisipá na diferente kampeonato e aña aki den diferente kategoria i na diferente pais. Pa por kumpli i logra e metanan aki mester di fondo. CFW ta karesé di fondonan finansiero pa por subi di nivel i bira aun mas kompetitivo. CFW ta pronostiká mas premio pa Kòrsou den e kampeonatonan di Hisamentu di peso. Mirando e edat, peso ku e atletanan ta hisa, kondishon, motivashon i prestashon den training por bisa ku e atletanan di otro pais tin kompetensia grandi.
Komunidat i fanátikonan di e artistanan Veanira Reed, Liesella Thomas, Boy Thode i Reinier Lijfrock por koperá pa yuda CWF haña e fondo nesesario dor di partisipá na e shou Galaxy of Stars. E shou ta djamars 21 di febrüari próksimo i ta kosta solamente fl. 50,00. Pa karchi por yama e numbernan di telefòn 5129234, 5113028 òf 6789982 i si sobra lo bende na porta. Porta di Freewinds ta habri mitar di ocho (19.30 or) i e shou mes ta kuminsá och’or i ta kaba mitar di dies di anochi (8’or – 9.30’or). Hasi reservashon i kumpra bo karchi na tempu pa bo no keda afó i alabes koperá ku nos atletanan di Hisamentu di Peso.


text:
Italiëstraat – Diahuebs algo prome cu 11’or polis a bay pura un compleho di apartamento situa den Italiëstraat, pa motibo cu un homber a maltrata un dama.
Polisnan na yegada a constata un caso di maltrato serio, mirando con e dama a keda door di e maltrato.
Ya e momento ey e agresor cu ta e homber a bandona e sitio.
Segun informacionnan oficial, e homber a dal e muhe un boter den cabes causando un herida serio cu tawata sangra masha hopi mes.
Esey no tawata suficiente y a bay over na morde lip di e dama lagando un herida serio atras tambe.
Ambulance a yega e sitio y mesora a sali direccion Hospitaal cu e dama, mientras polis na e sitio a avisa e otro instancianan, manera BFTO y Slachtofferhulp.
E apartamento tawata tin basta sanger tur caminda door di e corta serio.
Oranan di marduga
Den oranan di marduga e homber a bay bek e apartmento y a planea un storia.
E storia lo mester a trata di convence autoridad y esnan na poli cu e dama cu e la maltrata a trata di corta su penis.
Despues di un check up rigoroso na Hospitaal a bin sali na cla cu nada a pasa cu su penis y e por a bay cas.
A bin sali na cla tambe cu su version no a cuadra den e storia aki pa nada, debi cu e muhe no a yega bek despues di Hospitaal e apartmento, debi cu e la bay keda un otro caminda.
Despues di a pasa den tur e horibel maltrato cu a laga un apartment na sanger, door di miedo no a entrega keho di maltrato severo contra e homber.
Ta hopi caso tin, cu si e damanan entrego keho mes den prome instante, na final ta caba ta hala e denuncia aden y dunando e homber tur e oportunidad pa sigui comete su abusonan.
Sea contra e mesun muhe of contra su futuro partner.


text:
Si, tur hende sa kaba… ta hasi hopi kalor riba nos isla. Anto tòg mi ta bai skibi tokante esaki. Tur hende ta sintié. Un persona mas ku e otro. Algun hende mester traha den e kalor, otronan ta traha den èrko. Kiko e ta hasi ku e dosente i muchanan na skol? Kiko e ta hasi ku e mama ku su yunan na kas?
Mi no por kòrda ku nunka tabata hasi asina tantu kalor, manera den sèptèmber di e aña aki. Te ku ‘schoolbestuur’ mester a bini ku algun medida pa hasi e kalor aki un tiki mas soportabel. Manera èkstra pouze; i loke ta hasié mas pió, ta otro paña. Mi tin 14 aña ta traha den enseñansa i esaki ta e promé bes ku mi ta eksperensiá algu asin’aki.
Promé ku mi kuminsá mi dia, ya mi ta sodá kaba. E or’ei mi ta kuminsá move mas poko poko pa mi no hasié mas pió. Bo ta bira gewon ménos aktivo ora ta hasi asina tantu kalor. E pober muchanan mester keda sinta ketu i pone atenshon den e kalor. Algun di nan no por wanta esei. Despues di pouze nan ta papa sodá i kasi no por duna lès mas. Mi ta purba tòg, paso mi tin ku keda riba skema pa ku e materianan. E resultado di esaki ta, ku mi tin ku rabia paso e muchanan no ke pone atenshon. Den tur esei a sigui bira mas kalor i mi a kuminsá pèrdè pasenshi. Mi ta sigui numa i hasi mi máksimo esfuerso pa keda trankil. Algun bes kaba mi a sinti mi kabes ta bira den klas. Muchanan ta haña nanishi ku ta kore sanger di ripiente i ta keha di doló di kabes. Awor aki bo mester hasi hopi mas esfuerso pa tene e muchanan su atenshon pa e lès, kompará ku ántes, i ora ta hasi kalor ta pió so e situashon ta bira.
Ora mi yega kas despues di un dia asina, mi ta kompletamente agotá. E ora ei mi tin ku bai pone kuminda pa mi tres yunan i tambe pa mi mes. ‘Ruim op’, limpia, enkurashá e muchanan pa traha nan tarea di kas, etc. Mi ta duna 100% di mi mes na skol i ora mi yega kas mi no por funshoná mas. Hopi bia mi ta sinti mi kulpabel pa ku mi yunan. E kuminda di mèrdia ta bira algu lihé i fásil. Ora di overhoor, esaki ta sosodé te lat i ku tiki tempu pa repasá lokual ku nan no sa. E muchanan ta bira mas slou i no ke hasi nada. Kada bia ku nan bai bula riba trampolin pafó, nan ta bini bèk paden papa sodá. Despues di tur loke bo hasi den kas, bo ta keda sodá, inkluso pafó den sombra. Laga e èrko sendé henter dia tampoko no ta kumbiní, debí na e faktura ku lo bini fin di luna.
Ami ta reklamá, e muchanan ta reklamá, koleganan ta reklamá, kasi tur hende ta reklamá. Pero mi ta puntra mi mes, kiko nos ta hasi na esaki? Skolnan na Kòrsou mester kuminsá haña èrko, pa asina e lèsnan por wòrdu duná na un manera optimal. Mester pone solar pènel. Muchanan ta e futuro, enseñansa ta importante!
Nos sa ku mundu ta birando mas kayente. Lamentablemente mayoria hende riba e mundu aki ta muchu floho pa kambia nan estilo di bida pa por kuida e mundu mas mihó. Por ehèmpel, dor di kome diferente, konsumí ménos, kore ménos den outo, resiklá, niun tas di plèstik mas, baña mas kòrtiku…. Te aleu ku nos sa, tin un kaminda so ku hende por biba, tin un mundu so. E planeta bunita aki riba kua nos ta biba, ta di nos i nos mester kuid’é mas mihó.
Marie-Louise Rigaud
2,374 Bia mirá, 2 Bia mirá awe


text: Trabounan di renobacion na Sint Aloysius School ta cla pa cuminsa. Prome Minister Evelyn Wever – Croes durante su bishita na e scol dialuna mainta, a gradici un y tur pa e pansenshi cu tabatin desde cu mester a muda for di e scol y a felicita e ekipo cu e trabounan cu lo incia. Cinco aña pasa docentenan y alumnonan mester a bandona e edificio di Sint Aloysius School pa motibo di mal condicion. Prome Minister Wever – Croes ta gradici henter ekipo di e scol, docentenan, mayornan y alumnonan pa e pasenshi cu tabatin den e edificio cu tabata aden durante e periodo aki. E edificio no ta esun di mas adecua pa duna les, pero e ta un edificio di emergencia. “Den 11 luna of menos ya por cuminsa muda den e scol completamente renoba”, Prome Minister a expresa. Por ultimo Prome Minister a gradici SKOA pa e pasenshi desplega y tambe na Minister encarga cu enseñansa Endy Croes pa a insisti pa e proyecto aki por bira realidad. Parlamento na mas di un ocasion a aloca fondo pa e proyecto aki y awor ta mira cu e ta bira realidad. Pabien Sint Aloysius!”, Premier Wever – Croes a termina bisando.


text:
Artefaktonan tradishonal di klei
Seri di Herensia Kultural
E artefaktonan tradishonal di klei ku ántes tabata usa den Karibe pa warda awa aden, ta ophetonan sumamente stimá pa dos señora di edat na Saba.
Aunke no ta na Saba a traha nan, nan ta ehèmpel interesante di negoshi entre e islanan i prueba ku trahamentu di e artefaktonan akí – industria kasero ku tin rais hundu ankrá den historia kolonial di Karibe – a sigui eksistí. E poronnan akí ta trahá na Nevis, isla ku a sigui ku e produkshon di serámika tradishonal te dia djawe.
Lizzie Hassell, verpleegster penshoná, i Naomi Hodge, tur dos di e pueblo di The Bottom, ta kòrda ku nan tabata usa e poronnan pa warda awa aden òf te slap di yerba tempu ku ainda no tabatin frishidèr. E poron di klei poroso tabata tene e líkido fresku.
Sorto di obra di klei similar hende ta topa rònt India Oksidental, pero nan tin diferente nòmber (serka nos e artefaktonan di klei yama: wea di awa, tinashi, poron i zjar. Hassell ta yama su poron ‘gurglet,’ ku ta un variante di ‘goglet’ òf ‘gargoulette.’ Probablemente e nòmber ta bini di e zonido ‘klaklakla’ òf manera ora hende ta hòr, ku garganta dje poron ta hasi ora e ta guli aire segun e ta basha awa for di e tùit. Na algun isla e piesa akí yama ‘goblet’ pero ta klaramente un vershon ku a tende robes di e nòmber ‘goglet’ pa motibu ku goblet ta deskribí un glas di bebe awa riba pia i no un kanika. Den algun kaso, un goglet tin mas bien forma di un vas (alargá) i no rondó.
Nevis
Hodge a duna su dos piesanan e nòmber mashá usá: ‘monkey jar.’ Parse niun hende no sa pakiko ta usa e nòmber ‘monkey’ (makaku) , pero un monkey jar semper ta rondó. Tur dos doño ta bisa ku nan a kumpra e ‘monkey-nan’ na St. Kitts, isla ku Saba a hasi negoshi sepá kuné den siglo pasá. Sin embargo, sin duda a traha nan na e isla bisiña, Nevis, pasobra St. Kitts no tin klei, miéntras Nevis tin un ader di klei ku te ainda nan ta mina. Na mucha Miss Lizzie tabata kompañá su tata bai St. Kitts, pa e tata kumpra material pa su negoshi di drechamentu di sapatu. E ta kòrda ku tabatin kos di hunga na miniatura pa mucha, manera wea di awa, tinashi, zjar i poron trahá di klei.
Probablemente por deskartá Saba komo produktor pasobra no tin prueba di trahamentu di serámika na Saba despues di tempu kolonial, aunke tin un suplemento sí – material volkániko – na e isla i sabanonan a usa esei pa traha semènt kuné. Análisis arkeométriko por determiná di unda e klei ta bini, pero ta nifiká tambe ku lo mester kibra e poron pa tuma un pida òf un skèrf pa hasi esei. E tipo di análisis akí ta rutina na sitionan arkeológiko ku ta produsí hopi restu di serámika. Sientífikonan ta usa skèrf di artefakto di klei asta pa fiha kiko hende tabata kome, ki sorto di dieta nan tabata hiba i nan estilo di bida. Artefaktonan asina ta mustra konekshon úniko ku pasado di katibunan afrikano, di kende nan historia ta karesé di dokumentashon ku nan mes a registrá.
E artefakto di klei kimá na kandela abou ta parse un trepochi rústiko di te, tamaño grandi òf un ketel, ku un kurpa sumamente rondó; e ta 12 inch, ku e man kontá aden, djis un krenchi mas haltu ku e ta hanchu. E superfisie reimu i e klei poroso ta kousa sufisiente transpirashon pa tene e kontenido fresku. E koló ta un maron kòrá, ku mancha di kombustibel pretu. Su eksterior ta brutu, e no ta esmaltá i e tin algun marka hasí a propósito ku ta mustra ku a usa un piedra chikitu pa strika e parti pafó. E poleis ku ta poleis e poron ta hasi ku e partíkulanan di klei ta mara mihó.
Un man di forma sirkular ta krusa e habrí sirkular i ta kaba na e tùit kòrtiku, montá haltu riba skouder di e poron. Tin un pida chikitu ta sali afó na final di e man enfrente di e tùit. Esei no ta pa adorno, sino funshonal, pasobra e dos pidanan ei ta sirbi pa gara e poron bon na kada banda i evitá asina ku e por slep kai ora ten’é ku dos man na e parti mas hanchu. E poronnan akí ta pisa 6 liber, tin biaha mas i ora nan ta yen, mester hisa nan ku dos man.
E poronnan no tin adorno, nan no ta iskèrf, ni nan no tin insignia di e hende ku a traha nan tampoko. Originalmente nan tabatin nan tapa ku un boton ariba, pero niun no tin e mas. Por lo demas tur e tres ehèmpelnan sabano ta den perfekto estado.
E ehèmpelnan sabano tin variashon mashá chikitu pasobra nan ta trahá na man, pero nan ta remarkablemente paresido si tene na kuenta ku esun di Hassel ta 70 aña bieu i tabata di su wela, miéntras e dosnan di Hodge tin 30 aña so. Ta difísil saka afó presis kon bieu e piesanan ta, pasobra nan ta muchu yòn pa ku éksito hasi un análisis ku e método di karbon pa fiha edat i nan diseño a keda meskos durante un periodo basta largu.
Artesanonan afrokaribense
Por sierto ‘monkey zjar’ tin vários siglo ta eksistí den Karibe. Artesanonan afrokaribense tradishonalmente a traha e tipo ei di artefakto di klei, pero artesanonan europeo a traha serámika kimá na kandela abou na Barbados, i ta nan probablemente a introdusí e artesania akí ora na e plantashonnan di kaña a surgi nesesidat pa kònteiner di suku. Ora djus di kaña redusí despues di a herebé hopi biaha, tabata bash’é den kònteiner di klei kòrá, kimá na kandela abou o sea den ‘sugarloaves’ (forma di papurèshi) pa laga e djus kristalisá. Historiador Père Labat, na St. Christopher ta komentá na 1702, den su relato di biahe ku mester a bolbe traha kònteiner di suku despues ku inglesnan enemigu a kibra nan pa distruí ekonomia di e plantashonnan franses. Ku plantashonnan ku por a produsí ‘sugarloaves’ na gran eskala asina, e katibunan afrikano òf e europeonan ku a bin traha ku kontrakt komo hende di fishi, nan mester por a traha artíkulo pa uso doméstiko di e mes sorto di klei i mediante e mes sorto di teknologia, i posiblemente bende nan na marshe riba djadumingu. Den algun kaso, doñonan di plantashon tabata animá produkshon di mas pa krea entrada adishonal, i asina esaki a bin bira un industria kasero. Den algun komunidat ta hende muhé so tabata seramista, pero na Barbados ta hende hòmber tabata hasi e trabou ei.
Trahamentu di serámika ta dokumentá na Barbados for di 1670; na Nevis a haña dokumentashon for di 1682; na Antigua na prinsipio di 1700; i na Jamaica a legalisá bendementu di ‘artefakto di klei’ na 1711. ‘Jamaica National Heritage Trust’ tin un monkey jar di e periodo di 1810-1900, ku ta enditu esunnan di Saba, pero sin e pida ku ta sali na final di e man i ku insisonan dekorativo. Na 1827, Isaac Mendes Elisario a skèch ‘e poblashon pretu di e isla Jamaica,’ ku ta mustra un bendedó di kònteiner di awa trahá di klei ku un ‘monkey jar’ den e teblachi di palu riba su kabes. Tin monkey jars antik den Museo di St. Kitts i otronan nobo, idéntiko na benta den e tienda di regalo di e museo.
Pottery Sellers, Kingston, Jamaica, 1837-38
‘Newcastle Pottery’, na Nevis, te ainda ta traha monkey jars di e estilo tradishonal. E klei ku nan mes ta koba saka, nan ta proses’é –nan ta mans’é i lor’é na man– riba un mesa plano (no tin disko di seramista), nan ta sek’é, poleis e i kim’é den un buraku (no den fòrnu). ‘Newcastle collective’ ta fabriká monkey jars, ‘yabbas’, fòrnu di karbon, pòchi di mata, i piesa dekorativo. Seramista Almena Cornelius a konta ku te ainda tin un merkado lokal grandi, i piesanan di serámika ta bende komo suvenir ku turista i ku restorantnan di hotèl ku ta kushiná den nan i ofresé kushina outéntiko pa nan ‘West Indian Nights.’
Arkeólogonan ta diskutí si forma di e Monkey Jar ta afrikano. Sin embargo, parse ku e forma básiko di Monkey ta mashá mashá bieu, i mi a mira un gargoulette kóptiko na museo di Louvre na Paris ku ta sumamente paresido. Mi ta puntra mi mes si na lugá di ta buska si e diseño tin un orígen étniko spesífiko, nos no mester mira ku ta djis un diseño di inkontabel siglo bieu e ta pa solushoná un problema komun i koriente, esta: un kònteiner pa warda awa aden i tene e awa fresku i si e kibra, ta pone otro na lugá.
Bou portrèt:
1. E Monkey Zjar ta parse un trepochi rústiko di te,
Fuentenan
Jerome Handler, Senior Fellow Virginia Foundation for the Humanities and Public Policy; David Watters, Carnegie Museum of Natural History, Reginald Murphy, Antigua Field Research Centre; Dr. Corinne Hofman, Leiden University; Dr. R. Grant Gilmore, III, St. Eustatius Center for Archaeological Research; David Spieler, Earthworks Pottery, Barbados; Almena Cornelius, Nevis Potter.
1999, Barbara J. Heath ‘Yabbas, Monkeys, Jugs, and Jars: An Historical Context for African-Caribbean Pottery on St. Eustatius’ in African Sites Archaeology in the Caribbean, in Ed. Jay B. Haviser. Markus Wiener.


text:
Centro pa Hoben y Famia ta un organisacion hopi jong, situa na Sabana Blanco 68-C. E ta un One Stop Show, unda cu shete organisacion total riba tereno preventivo a uni pa ofrece comunidad diferente charla, curso y tayer bou di un solo dak. Asina Yvonne Geerman-Bermudez, coordinador di Centro Hoben y Famia, a cuminsa bisando.
Mas aleu, Geerman-Bermudez a indica cu Costa Linda Resort a invita nan pa nan bin na pia di trabou, pa ofrece na nan personal y esaki ta un di e metanan di e centro, pa yena na pia di trabou, cerca e mayornan, pa ofrece diferente charla y informacion tocante lantamento di mucha.
Pero tambe tur loke ta na bienestar di nan, como personanan adulto pa nan por tin un mente trankilo y pa nan por tin na cas tambe nan situacion na ordo.
Pa mas informacion, lesa bo corant digital TREMPAN.


text:
ORANJESTAD – Den ultimo temponan e minister di ensenjansa ta hopi den lus publico negativo pa su decisionnan equiboca cu e ta tuma.
KUDAWECHA
E problema cu a surgi na e scol di Kudawecha, na unda e Minister ‘herself’ a manda suspede un maestra, imponiendo cantidad di sanccion adicional, ta djis pasobra e minister a bai tras di un mayor cu ta su campanjador politico. E accion aki di e Minister a causa cu demas maestronan, mayornan studiantenan y SIMAR a lanta contra e Minister y e caso a yega te Parlamento di Aruba. Den Parlamento di Aruba a resulta cu ya e cabesante di e scol a atende cu e problema na scol, y pues e Minister no tabata tin nada mas di hasi den e caso aki. E caso aki ta sigi den Corte, y e berguensa pa Michelle Hooijboer-Winklaar lo ta grandi ora e haya tende di un hues imparcial, cu e ta WRONG AND STRONG.
SKOA
Pero e Minister su problema no ta Kudawecha so, pasobra e minister a busca problema tambe cu SKOA. Gobierno debe SKOA miyones di florin y SKOA na su turno a bai pidi mayornan pa paga mas schoolgeld. Algo cu mayornan no a acepta y a cuminsa un caso contra SKOA, y e caso SKOA vs Gobierno tambe ta den corte. Minister Hooijboer ta WRONG AND STRONG: dicon no simplemente paga SKOA loke Gobierno debe, y cos ta soluciona?
SMOA / COLEGIO ARUBANO
Y manera cu no ta suficiente e Minister a bai mete directamente den SMOA y no kier pa Colegio Arubano yena e vacatura cu Withney Kock a laga atras. Manera tur hende sa, Withney Kock ex politico di AVP a haya un promocion sin precedente na momento cu el’a wordo nombra como director di Scolnan Publico. Por a nota sinembargo cu den su prome tarea, el’a faya barbaramente, mustrando cu e no tin e capacidad pa e funcion ey, pasobra sino nunca e problema na scol di Kudawecha por a escala asina tanto. Y riba dje Minister Michelle Hooijboer no kier pa Colegio nombra otro con-rector na su lugar, probablemente pasobra el’a priminti Kock cu e mes lo bai bek Colegio. SMOA a hiba e minister Corte y e minister a perde mahos dilanti mesa berdad.
Awor pa colmo a redusi e presupuesto di Colegio Arubano cu 2 miyon florin, y asina no ta duna Colegio Arubano e tools pa por cumpli cu exigencianan pa reconosemento di diploma di HAVO y VWO. Minister Hooijboer no tin fin di soluciona e impasse aki, y asina ta perhudicando nos studiantenan.
Ta ki dia Minister Michelle Hooijboer-Winklaar lo realisa cu su trabou ta pa traha den BIENESTAR di nos muchanan, y no pa PERHUDICA nos muchanan. E ministerio di ensenjansa ta na candela, y pa colmo ni minister Dowers ni Brandweer por bin yude paga e candela pasobra nan a corta den presupuesto di Brandweer.


text:
MEDIDANAN DI PREKOUSHON
MINISTERIO KONSERNÍ ASUNTUNAN GENERAL I PROMÉ MINISTER
PUBLIKÁ RIBA 28 YÜNI 2022
Awe, djamars 28 di yüni 2022 durante oranan di mainta, Servisio Meteorológiko di Kòrsou a aktivá kódigo kòrá en konekshon ku e situashon di wer. Durante e Relato di Dia ekstraordinario di 7:30’or di anochi, Gobièrnu di Kòrsou a anunsiá diferente medida di prekoushon. E medidanan i otro mensahenan ta rekonosibel na e kolo hel di krísis i kalamidat. Sigui kanalnan ofisial di Gobièrnu di Kòrsou, Meteo òf bo media preferí pa un siguiente ‘update’: djárason 29 di yüni 2022 pa 11:30’or di mainta.


text:
E ministerio di infrastruktura i medio ambiente ta sòru pa abitabilidat i aksesibilidat den un área ku ya bon ekipá, limpi i seif. E ministerio ta traha riba konekshonnan fuerte i seif riba kaminda, den awa i den aire i e ta promové e kalidat di aire i awa. Flòt, seif i abitabel: esei ta infrastruktura i medio ambiente.
Boneiru, Saba i Sint Eustatius
Ku e teritorio insular i organisashonnan lokal nos ta traha na:
- Aeropuertonan seif
- Hafnan seif
- Transportenan seif (kaminda, awa i aire)
- Prosesamentu di residuo responsabel riba tereno ekonómiko i di medio ambiente
- Purifikashon di awa sushi
- Tera limpi
- Awa di bebe limpi
- Plannan di desaroyo espasial
- Maneho di krísis
- Inspekshonnan
buki di potrèt
Den e promé tres aña di e kolaborashon den Hulanda Karibense a traha un buki di potrèt. E buki di potrèt ta kontené potrètnan ku a keda saká pa trahadónan di Boneiru, Saba, Sint Eustatius I e Ministerio di Infrastruktura I medio ambiente. E buki ta duna un impreshon di e trabounan di e ministerio.


text:
Bouwaanvraag
Pa Vivienda
1. Mapa di cas (bestektekening), 2x copia
2. Mapa di plan di ubicacion (situatie tekening), 2x copia
3. Mapa di hero y nan calculacion (constructie tekening en berekening), 2x copia
4. Acto di notario of un Decreto Ministerial, 1x copia
5. Un medio di identificacion, 1x copia
6. Yena un formulario di DOW
7. Paga Afl. 200,-
Pa Edificio Commercial
1. Mapa di edificio commercial (bestektekening), 4x copia
2. Mapa di plan di ubicacion (situatie tekening), 4x copia
3. Mapa di hero y nan calculacion (constructie tekening en berekenen), 2x copia
4. Acto di notario of un Decreto Ministerial, 1x copia
5. Un medio di identificacion, 1x copia
6. Yena un formulario di DOW
7. Formulario di DTI yena
8. Paga Afl. 200,-
NOTA!
Ora entrega e peticion, mester paga e suma di Afl. 200,-. Ora haya e permiso mester paga e diferencia ora di busca.
Horario di cahera ta:
dialuna pa diabierna
7:45 am - 11:30 am
1:15 pm - 3:30 pm
Tur mapa entrega mester ta dobla y den un formato di A4.
Procedura
Despues cu caba di entrega e peticion, bo persona lo ricibi un prueba (indienings bewijs) cu un number di e bouwaanvraag.
E peticion lo bay pasa pa "welstandscommissie" y despues di esaki, e peticion lo sigui un procedura den DOW.
Locual DOW ta controla prome cu lo por sigui construi ta:
- Rooilijn
- Fundeshi
- Ringbalk
- Construccion di mas piso.
Rooilijn:
Ora caba di marca e proyecto riba e tereno, mester entrega e caarchi blanco na loket di DOW pa haci e control di marcacion.
Fundeshi:
Despues cu haya aprobacion di marcacion por coba fundeshi y pone hero. Ora tur hero ta poni den fundeshi mester yama DOW a haci control di hero.
Ringbalk:
Ora yega ringbalk mester yama DOW pa pasa controla e heronan di ringbalk despues cu tur hero riba e muraya kla mara. Si encaso e heronan ta sera cu formaleta, prome cu DOW controla, mester percura pa tin un bon trapi pa por subi controla.
Construccion di mas piso:
Si e costruccion ta mas cu un piso, mester yama pa controla e heronan di e siguiente piso(nan) ora cu esaki ta cla mara. Despues mester yama pa controla e hero di ringbalk(nan) pa e siguiente piso(nan) tambe ora cu esaki ta cla.
Ora cu yama DOW
E number pa yama DOW ta 528 4768, Departamento di Toezicht
Percura pa semper tin e number di e bouwvergunning na man y tambe e trabou mester ta finaliza prome cu yama.
Si haci e yamada parti mainta, por yama bek parti atardi of e siguiente dia pa ricibi e resultado di control.
Pa cualkier pregunta tecnico por consulta cu nos controleurnan di dialuna pa diabierna entre 2:30 pm pa 4:00pm.
Document download informatie:
- Een pdf-bestand kunt u openen in verschillende PDF-lezers, zoals Adobe Reader.


text:
Publiká riba 04 Sèptèmber 2017
Den e fin di siman di 22 i 23 di yüli algun trabou intensivo a kuminsá tuma lugá na viadùkt A.A. de Lannoy-Willems Boulevard for di Arubastraat direkshon Koningin Julianabrug pa bai Punda. Djabièrnè i djasabra awor dianan 29 i 30 di yüli respektivamente e trabounan ta sigui. E kaminda bou di e viadùkt menshoná ta será pa tráfiko entre 8’or di mainta i 5’or di atardi. Esaki, igual ku e fin di siman ku a pasa, ta kousa ku outomobilistanan lamentablemente mester tuma un ruta adaptá.
Por fabor tuma nota ku tráfiko ku ke bai den e direkshon di Punda i ku normal ta pasa bou di e viadùkt di Arubastraat, mester sigui e diferente bòrchinan ku ta duna un guia kon pa kore. Ta sera e via ku normal ta skohe pa bai direkshon di Punda, pero e via ku ta bai direkshon di Seru Dòmi si ta keda habrí. Tráfiko pa Punda mester sigui bai e lusnan di tráfiko na Seru Dòmi i hasi un ‘u-turn’ pa bai bèk na e direkshon deseá.
E trabounan intensivo aki na e diferente viaduktonan di Kòrsou ta nesesario pa motibu ku tin bastante forma di daño , entre otro na e betòn, na e heru den e betòn i na e balustradanan banda di e viaduktonan. E trabounan ta tuma lugá pa algun tempu kaba den diferente fase, pa motibu ku ta trata di un renobashon struktural i duradero. Ora ta kla ku tur e viaduktonan na Arubastraat, ta sigui ku esun na Skalo.
Kontratista Betonbouw NV, Obra Públiko i polis tékniko ta pidi públiko pa tene kuenta ku e trabounan i adaptá nan ruta durante di e trabounan di mantenshon. Ta pidi outomobilistanan pa tene kuenta ora ta trafiká den besindario di e viadùkt.


text:
E portanan di Archivo Nacional ta keda habri pa tur esnan cu kier trece informacion
E siman aki Minister di Cultura tabata na Archivo Nacional enconexion cu Campaña 3-C a yega na su final despues di varios siman di campaña. Cu e campaña aki Archivo Nacional por a Colecta, Conoce y Conserva historia di nos Pais Aruba. Mester trece dilanti cu e portanan di Archivo Nacional ta keda habri pa tur esnan cu ta desea di trece informacion y materiaal cu ta contribui na e memoria colectivo di nos Pais.
Durante e atardi aki na Archivo Nacional, Minister Xiomara Maduro tabata tin e placer di por ricibi for di Sr. Michael Arends, un coleccion di fotografia y tambe for di Sr. Harold Frigerio a ricibi historia di 45 famia aki na Aruba. Esakinan ta tesoronan grandi cu lo keda bon cuida na Archivo Nacional Aruba, pero mas importante cu esakinan lo wordo prepara pa wordo exponi pa nan ta accesibel pa un grupo mas grandi. Esaki tabata e idea tras di Campaña 3C, pa trece informacion na archivo pa nan por wordo cuida, prepara y wordo exponi pa tur esnan interesa. Minister di Cultura a gradici un y tur cu participa na e Campaña 3C, como tambe un danki na e staf y personal di Archivo Nacional Aruba pa un campaña exitoso. E campaña a inicia cu 3C, di Colecta, Conoce y Conserva y ta termina cu un C mas, e di 4 C ta di Concientiza. Cu e campaña hiba, Aruba ta mas conciente di e responsabilidad di cada uno pa conserva y traha pa trece hunto na Archivo Nacional pa asina Aruba por tin e memoria colectivo di un Pais intacto pa e generacion cu ta sigui nos. Asina nos sa ken nos ta y pa nos sa tambe unda nos ta bay como Pais.


text:
KRALENDIJK – Stadion di Playa mes lo bira nos stadion internashonal di futbòl i no Fèlt Rudy Boezem.
Esaki diputado di deporte sr. James Kroon, a duna di konosé den un kombersashon kòrtiku ku nos tabatin kuné kuminsamentu di e siman aki.
E gastunan pa kombèrtí Fèlt Rudy Boezem na Nort’i Saliña den un Stadion Internashonal ta hopi haltu.
Pa motibu di e gastunan haltu, a skohe pa invertí esaki den Stadion di Playa mes ku lo sali muchu mas menos kostoso.
Pa motibu di e gastunan haltu, a skohe pa invertí e sumanan aki den Stadion di Playa mes, ya ku e stadion aki tin tur e fasilidatnan ku solamente tin ku keda renobá.
Lo drechá i renobá esakinan, tambe kambia e yerba artifisial i hasi e stadion di Playa unu internashonal ku ta kumpli ku tur e eksigensianan i reglanan di un stadion internashonal.
Ta di spera ku na momentu ku hasi stadion di Playa unu internashonal, ku lo drecha e sitio di stashoná outo i ku lo no pèrmití mas tur e lokenan ku ta duna mahos bista dilanti e stadion.
Aworaki banda di ku esaki a bira manera un haf di konteiner, a bira ku tin tambe ekiponan pisá i asta a bira manera haf pa drecha yatenan ku tin stashoná parti pabou ku ta duna mahos bista.
Ta di spera ku na momentu ku drecha e stadion, ku lo laga kita tur esakinan i laga e ‘parkeerplaats’ solamente ta stashonamentu di outo momentu di wega i otro aktividatnan na o den e stadion.


text: Diadomingo marduga a drenta informe di un accidente cu un ciclista herida riba caminda grandi na Pos Chikito, mesora a dirigi polis y ambulans na e sitio. Na yegada di patruya na e sitio a constata cu aki ta trata di un accidente hit and run unda un auto a alcansa un ciclista y bandona e sitio. Ambulans a atende cu e victima y a transporte pa hospital pa trato medico. Polis di trafico a bini na e sitio y a hasi investigashon di e accidente aki y a keda di bay revisa video di camera di seguridad pa asina saca afo cual ta e vehiculo cu a causa e accidente hit and run aki.


text: Diaranzon mainta a drenta informe di cu un auto a dal un palo di lus na Bubali, mesora a dirigi un patruya na e sitio. Na caminda pa e sitio a drenta informe di cu 2 persona a core bay lagando e auto atras. Yegando na e sitio riba caminda grandi e patruya a bin haya e Nissan March cora A71330 sin ningun hende aden pero kibra Ora a yega na e sitio di accidente a haya palo di lus kibra benta riba e caminda. E chauffeur a regresa na e palo di lus y polis a atende cu e chauffeur. Elmar y takelwagen a presenta pero afortunadamente ningun hende a resulta herida.


text: Diamars mainta a drenta informe di un accidente entre auto cu brommer na Turibana cu hende herida dilanti e panaderia, mesora a dirigi tanto polis como ambulans na e sitio. Na yegada di e patruya na e sitio a bin constata cu aki chauffeur di un pick-up a bay bira na man robez sin tene cuenta cu un motocyclista tabata pasando e y a causa un accidente poniendo e scooter cay y lastra heridando e. Ambulans a presenta na e sitio y a atende cu e motocyclista cu tabata tin un kap na su brasa. Polis di trafico a bini na e sitio y a hasi investogashon riba e accidente aki. E scooter tabata tini un sticker poni riba plaachi number bieuw cu no tabata cuadra cu a pone polis a confisca e scooter aki.


text:
Pasco ta jegando atrobe. For di un Hulanda scur y friu mi ta corda bek riba mi prome Pasco na Hulanda… hopi anja pasa. E awa di wowo, e falta di famia, e nostalgia. E bishita cerca Padushi y Madushi, e refresco cora y e bolo di 3 color cu nunca ta falta. Un tajo di plastic cu e pida bolo, un tiki pinda, un pruim of marshmallow na banda. Despues di bishita 3 cas, nos tabata pidi pa lora e tayo pa bay cas cun’e.
E Pasco tabata cuminsa cu e kloknan di misa di anochi. E shimis, sapato y mea nobo. Nos tabata paga tino riba e klok di misa pa no jega laat.
Bida tabata simpel. Bisinjanan tabata biba manera famia cu otro. Tabata bay pa e brasa y e bon deseonan. No tabatin asina tanto competencia.
Tin hende ta bisa cu hopi di nos custumbernan di fiesta Pasco ta cambiando. Hendenan no ta bishita otro asina hopi mas. Nan ta prefera di bay un fiesta of casino na lugar di hasi bishita. Toch bishita otro ta un di e tradicionnan hopi dushi di nos hendenan. Bisti bunita den dia, desea otro ‘Bon Pasco’, admira e kerstboom di otro.
‘Tin un regalito pa mi?’, hopi mucha ta pensa keto keto den nan curason.
Den un mundo cu mestanto inseguridad cu lus, e fiesta di Pasco por trese cosnan bunita depende unda bo kier pone bo atencion.
Jena e mundo cu e lus di bo curason. Desea otro lo miho for di e profundo di bo curason. Brasa bo famia. Lesa e storia di Pasco pa bo yiunan. Bay misa. Hasi un oracion y mas cu tur cos, bisa ‘danki’ na ninjo Hesus cu a duna nos un motibo pa ta mas cerca otro y pa ta e simbolo di un coneccion cu Divinidad cu ta cuminsa ora nos laga e curason puro den nos resalta.
Bon Pasco, bendiciona y danki pa ta un fan di Comprondiendo Bida!


text:
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan.
Continue reading “‘Pa Semper’… Buki di Sherwin Jacobs ta sinja nos di e buskeda na felicidad.”
‘Pa Semper’… Buki di Sherwin Jacobs ta sinja nos di e buskeda na felicidad.
E buki ‘Pa Semper’ di Sherwin Jacobs ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Por cumpra e buki na Van Dorp y De Wit Stores
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan.


text:
Diabierna, 4 di juni, 2021–Durante di un reunion informal awe mainta na Hato, Sra. Rocila Acosta, na nomber di gerencia di Aruba Bank, a gradici e representantenan di companianan y empleadonan cu a aporta na haci e Hato Drive-Thru Center un realidad.
Ela conta cu Aruba Bank lo sigui expande areanan di Drive-Thru Center den otro sectornan di nos isla, debi na e demanda halto di clientenan cu ta desea di haci uso di servicionan di “Self-Service”, facil y lihe.
E mainta ameno a conta cu presencia tambe di demas miembronan di gerencia di e banco, Peter Staal-Managing Director, Marleen van der Borgt-Executive Director, Nataly Simmons-Executive Director, y Gina Habibe-Executive Director.


text:
trios
-
Barranquilla2018
Bowling Trios a inincia na Cali
Competencia di Bowling Trios a tuma lugar ayera caminda cu e trio Elias Halabi, Jonathan Bremo y Valentino Jacobs a…Read More »
-
Barranquilla2018
Trios di Bowling Damas ta conta di e weganan di Cali
Trio di Damas den Bowling, Thashaina Eliza Leandra Seraus, Kamilah Dammers-Naddall y Jeadine Luidens ta conta di nan wega di…Read More »
-
Barranquilla2018
Competencia di Trios Damas a sigi na Cali
Despues cu Thashania Seraus a ricibi su medaya di Oro na Cali, e weganan di Trios a sigi na e…Read More »
-
Barranquilla2018
Competenicia di Trios di Damas a cuminsa
Competencia di Trios na Cali Awe mainta a start e competencia di Trios na Cali, Colombia. Den e prome round…Read More »


text:
Oranjestad, 31 maart 2021 – Aruba: Desde 6 di april 2012 Aruba, conhuntamente cu diferente pais den region, ta celebra anualmente Dia Mundial di Actividad Fisico. Lema pa 2021 ta ‘Actividad Fisico, un tiki ta bal hopi!’.
Den cuadro di e fecha aki Instituto Biba Saludabel y Activo (IBiSA) hunto cu Fundacion Movemiento ta Bida ta bay promove actividad fisico durante henter luna di april. P’esey nos ta proclama april como ‘Luna activo’. Conhuntamente cu Plataforma Promocion di Salud, cu ta consisti di representante di AZV, DVG, dokter di cas, FADA, Hospital, IBiSA, SVb y WGK, kier conscientisa e poblacion cu por baha e riesgo pa haya complicacion severo di COVID-19 door di hiba un bida mas activo. Actividad fisico ta yuda tambe pa baha riesgo pa haya obesidad y otro malesa cronico manera presion halto y diabetes tipo 2. Bo tabata sa cu actividad fisico ta hopi bon pa bo salud mental y ta yuda bo baha stress tambe?
Aunke movecion den grupo ta limita door di e medidanan di COVID-19, esey no ta kita cu por haci diferente actividad na cas mes of den cura. Riba e medianan social tin diferente video di ehercicio cu por haci na cas sin mester di uza ekipo grandi, caro of complica. Palabra cu un amiga y/of grupo pa haci un ‘exercise’ of ‘active’ zoom of google meeting. E opcionnan ta hopi!
Manda bo grabacion of potret haciendo actividad fisico pa movemientotabida@gmail.com Potret of video por wordo publica riba e Facebook di IBiSA y Fundacion Movemiento ta Bida.
Participa cu nos den e ‘luna activo’ y probecha di e multiple beneficio cu actividad fisico tin pa bo!


text: WILLEMSTAD – E konosido pelotero yu di Kòrsou Randall ‘Chulo’ Simon, ku a hunga ocho temporada den Baseball Liganan Grandi, ku ta biba na Méhiko, ta di bishita na Kòrsou. Aktualmente Randall tin su akademia di baseball ku yama Randall Simon Baseball Camp. E organisashon di Randall ta spesialisá pa duna klínika na hóben i na dirigentenan di baseball i ta hasiendo esaki na vários pais na diferente kontinente di mundu. Randall a kaba di sali for di Sisilia kaminda e la duna diferente klínika pa e organisashon di World Baseball Opportunities. Sicilia ta situá na Oropa i tin komo kapital Palermo, ta trata di e isla prinsipal di Italia i tin alrededor di sinku mion habitante. Trai Seru Baseball Team a aserka Randall pa duna klínika na tur su dirigente, coach, manager, i hóben pelotero di su organisashon durante di e siman ku ta kore di 2 te ku 6 di novèmber. E skèdjel di klínika ta lo siguiente; djaluna pa hóbennan di 13 te ku 15 aña na Tio Daou Ballpark, djamars pa hóbennan di 9 te ku 12 aña na Cirilio Chirino Ballpark, djárason pa hóbennan di 15 te 19 aña na Tio Daou Ballpark, djaweps lo tin training pa tur dirigente, coach i managernan na Kolegio Alejandro ‘Jandi’ Paula, ántes Peter Stuyvesant College i djabièrnè pa hóbennan di 4 te ku 8 aña na Cirilio Chirino Ballpark.


text:
Mino a muri.
Ta pesey mi no a bisa ayo.
Mi a dijes habri mi halanan
y bula bai keiro. Boso a keda atras.
No laga tristesa domina boso.
Keda uni un cu otro pa mi alma,
esey lo ta un alegria.
Recorda mi cu hopi amor.
Cu inmenso tristeza na nos curason, nos ta participa fayecimento di:
Victor Manuel Fortin
Carinjosamente jama: “Toy”
Vda. di † Dolores Fortin – Ciriaco
* 5-09-1944 – †01-09-2022
Acto di entiero lo wordo anuncia despues
Nos ta lamenta cu no ta ricibi bishita di condolencia na cas.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecido.


text:
Arbowet ta un tema cu tin hopi aña papiando riba dje. Pa vicepresidente di FTA Hose Figaroa, kende tin 20 aña caba como Abogado, ta algo cu el a scucha for di tempo cu el a drenta. Y pa awo ta preocupa cu no ta scuchando con su preparacion pa introduccion ta avansando.
E ta consciente, el a bisa, cu e ta un tema complica mirando cu Arbowet no ta un ley riba su mes, pero cu tin di haber cu practicamente tur otro ley cu tin di haber cu labor. E ta pone cierto obligacion riba e duna di trabou pa cambionan cu mester tuma luga riba condicionnan pa e trahadonan.
A haya un concepto si caba mas o menos dos aña pasa den un dialogo Tripartite. “E ta un ley importante pasobra e tin hopi di haber cu e condicionnan na trabou, salud y siguridad. E ta un proteccion di e trahado, pero lamentablemente nos no a tende mucho mas di esaki. Nos ta spera cu e proceso aki lo no bay para.”
E ta algo cu nan ta consciente lo a tuma algun luna ora cu a papia riba dje dos aña pasa despues di e consulta, pero awo FTA ta un tiki preocupa cu no a haya un reaccion cu e ta avansando.


text:
Konsumidónan ta pagando mihó tino riba prèisnan den supermerkado
Mas y mas hende ta skohiendo produktonan di marka B riba produktonan di marka A. Banda ku kalidat di e produkto marka B no ta diferenshá di esun di marka A, e produkto B ta mas barata. Esaki a keda konkluí despues di a evaluá resultadonan di e proyekto “komparashon di prèis” ku Unkobon, FtpKB ta organisá mensualmente riba instrukshon di e Ministerio di EZK. E proyekto komparashon di prèis ta tin influensha riba dos di kada tres konsumidó na momentu di hasi eskoho ora di hasi kompras.
Tambe e proyekto ta tin influensha riba loke e supermerkadonan ta tin pa ofresé. Mas y mas supermerkado ta dunando e konsumidó e oportunidat pa skohe entre un produkto karu y esun mas barata. Konforme nan hasi esaki nan lo subi di puesto riba e lista di e komparashon di prèis. E lista aki ta indiká kua supermerkado tin e makutu ku e 60 produktonan básiko mas barata.
E konsumidó por nota esaki mesora riba e lista aki. Esaki sinembargo no ta nifiká ku tur e 60 produktonan ta mas barata na e supermerkado aki. E konsumidó konsiente ta konsultá e datonan detayá di kada supermerkado riba e web site www.unkobon.org.
Tambe a resultá for di e evaluashon di e proyekto “komparashon di prèis” ku kasi tur konsumidó regularmente ta bishitá mas ku un supermerkado. Tres kuart di e konsumidónan asta ta bishitá tres of mas supermerkado ku regularidat, pa hasi nan kompras.


text:
Aruba no ta logra vence Indonesia
Duo di Brian y Raibiently ta cay cortico na Buenos Aires
Duo di beach volleyball masculino di Aruba, Brian Howell y Raibiently Mercalina no a logra vence Indonesia den un tremendo Partido na Buenos Aires.
Despues di a cay venci contra di Venezuela den nan prome wega cu e score di 2 – 0, e duo di Beach Volleyball di Aruba mester a enfrenta kizas e contrincante mas fuerte den e poule aki cu ta Indonesia kende a derota USA 2 – 0 den nan prome wega hunga.
Apoya pa e delegacion di Aruba riba cancha 1, Brian y Raibiently a inicia bon na e prome set. Dado momento nos tabata hasta aruba cu 3 punto pero cada bez e duo di Indonesia tabata bini bek den e wega. Mester bisa cu e prome set a bay cabez cabez te na e score di 16 – 16, aki nos muchanan a perde e concentracion y ta laga e prome set bay unda Indonesia ta gana 21 – 17. Den e di dos set nos por a wak e mesun patronchi di wega cu e prome set. Aruba a mustra casi pareu cu Indonesia y aki tambe nos a yega te na 13 – 13, error nan costoso y innesecario manera perde nos surf asina cu nos a gane, a costa e duo di Aruba puntonan crucial. Aki Aruba ta perde cu e score di 21 -16 y asina tambe e set 2 – 0. Den weganan asina mester keda doscien porciento cu e concetracion riba e wega. Notable ta cu e hungadornan di Indonesia tabata hopi halto di estatura compara cu Aruba cual sigur a hunga un rol ora di smash bala.
Aruba sin duda e demostra un super bon wega aki cu por a bay ambos banda. Raibiently y Brian sigur tin un bon futuro den beach volleyball. E hecho cu nan tin apenas mei anja hunto ta bisa tur cos di e nivel di ambos den un elenco mundial aki den e Weganan Olimpico Hubenil na Argentina. Hunto nan lo por logra cosnan grandi pa Aruba den futuro sercano.
Nos hobennan lo hunga diahuebs 11 di oktober nan ultimo partido contra di USA den un wega super crucial pa ambos ekipo.
Exito na Brian y Raibiently como tambe na coach Elmerlindo.


text:
WILLEMSTAD — St. Michiel Baseball Academy ta hopi kontentu i orguyoso di por a finalisá ku eksito nan promé klinika di baseball. Esaki tabata posibel danki na e kolaborashon di nos pelotero internashonal Randall ¨Chulo¨ Simon i a wordu patrosiná dor di First Caribbean International Bank (FCIB). E klinika a tuma lugá den e siman di 16 te ku 19 di November i a konta ku partisipashon di 45 mucha den edat di 6 te ku 12 aña.
Komishon organisadó ke gradesí tur e mayornan ku a depositá nan konfiansa pa ku e aktividat. Famia kompletu di St Michiel Baseball Academy ke hasi publiko nan agradesimentu speshal na Randall ¨Chulo ¨ Simon pa su pashon, pasenshi i dedikashon na e muchanan. Ta apresiá ku ademas di siñanan strategianan di e deporte, tambe tabata di gran balor e manera kon e la papia ku nan tokante e importansia di edukashon i formashon, basá riba balor moral i spiritualidat lokual ta un pilar importante p´e organisashon.


text:
WILLEMSTAD — Den Breve Deporte Awe bo ta risibí tur e último notisia i rumornan di peloteronan profeshonal di Kòrsou.
- Curt Smith a gana ‘Home Run Derby’ den American Association kual ta un Liga Independient di beisbol profeshonal na Merka.Curt a keda selekshona tambe komo batido designa di su divishon pa e All-Star Game awe nochi.
- Jair Jurrjens a keda laga den libertat pa e ekipo di Uni-President 7-Eleven Lions. Jurrjens tabata leshona na dos okashon e temporada aki. Resientemente dia 14 di yuli Jair mester a bandona e partido pa leshon na “groin”. E temporada aki den 16 salida ku Lions, Jurrjens tabata tin un rekert di 6-7 ku un efektividat di 5.38. E ‘release’ di Jair tabata inevitabel teniendo na kuenta ku den beisbol na Taiwan e roster di ekipo por tin un kantidat limita di pelotero ekstranhero.
- E organisashon di Baltimore Orioles a manda Ademar Rifaela bek pa e ekipo di Delmarva Shorebirds den Klase A. Esaki despues ku Ademar tabata algun dia ku e ekipo di Frederick Keys den Klase A avansa.


text:
Walter Gutiérrez, defensor di pueblo di Peru a considera un engaño cu tin empresa di producto lacteo na Peru, cu ta bende un mescla cu ta parce lechi, y a pidi autoridadnan pa sanciona e practica aki, cu ta viola e norma legal. “E informacion cu ta riba etiketa ta gaña consumidor. E empresa ta viola dos regla: mester tin informacion; y ta daña e expectativa di nan clientenan,” Gutierrez a splica.
Asociacion peruano di consumidor y usuario (Aspec) a denuncia cu dos empresa di lacteo ta bende na Peru un producto mescla, cu ta parce leche evapora, pero no ta lechi.
E organismo a pronuncia su mes despues cu autoridad di Panama a comunica cu no lo acepta e entrada di e producto den su mercado, di marca manera “Pura Vida” cu ta produci pa un grupo di empresa di Peru conoci como Gloria. E decision por cambia na momento cu nan cuminsa cu kita e etiketa cu ta bisa cu ta un lechi evapora, y asina bisa cu ta un mescla di lechi di baca, cu soya y otro ingrediente.
Gutierrez a señala cu e organismo cu ta supervisor di Peru mester duna sancion corespondiente na e empresanan, y a pidi pa autoridadnan cu nan mester mustra nan compromiso cu consumidor. “Ta hopi importante cu Indecopi por mustra cu tin un compromiso cu e proteccion di consumidor como tambe un interpretacion corecto di codigo di proteccion pa e consumidor”.
Grupo Gloria a acepta cu e producto cu nan ta bende na Panama no ta lechi evapora y a sigura cu lo cambia e contenido di su etiketa pa asina cumpli cu e norma cu ta aplica na e pais Centroamericano, aunke nan a bisa cu no lo cambia esaki na Peru, pasobra supuestamente e ta cumpli cu tur rekisito cu ta solicita pa autoridadnan di Peru.
Aspec a bisa cu no ta berdad y a comunica cu a traha un revision di cinco marca di lechi mas bendi na mercado local como lechi evapora, pa asina comproba si e informacion cu ta riba etiketanan ta berdad.
Producto “Pura Vida y Reina del Campo”, cu ta pertenece na empresa Gloria y Nestle no ta cumpli cu e legislacion nacional, pesey no por bende na Peru mas bao denominacion di “lechi evapora”.
“Na productonan cu a ser analisa ta cla cu igual cu na Panama, e etiketa na Peru no tin informacion di naturaleza di e producto,” Aspec a comunica despues cu a informa cu den e proximo dianan lo duna di conoce na opinion publico e accion cu lo tuma pa cu e situacion grave aki.” Nan a denuncia tambe cu compañianan ta viola e principio di berdad den publicidad,” ora cu nan ta pone potret di baca riba etiketa, y asina purba di convence e publico cu ta cumpra lechi so, mientras cu e berdad ta, cu e producto ta un mix cu producto vegetal.
Indecopi a informa cu nan ta analisa e caso aki, den un reunion cu organismo encarga cu supervision di cuminda. Asociacion di ganadero di lechi a convoca un rueda di prensa pa asina duna nan opinion riba e topico aki.


text:
E traspaso di cartera ta sigui y diahuebs sr. Ursell Arends a ricibie carteranan di – Naturalesa y Medio Mmbiente, Serlimar, Ouderen Raad y Bienestar di Animal. Comunidad por spera cu durante di e proximo Gabinete naturalesa lo haya e atenciondebido, ta expresionnan cu Premier Evelyn Wever – Croes y futuro Minister encarga cu e cartera a accentua.
Den trascurso di e periodo di formacion di Gobierno, a reuni cu varios di e organisacionnan y departamentonan relaciona cu naturalesa y medio ambiente pa duna e sector aki e atenciondebido pa asina e por ta un “well oiled machine”.
Segun sr. Arends, a tuma nota cu comunidad tambe ta poniendomas atencion y dunando mas importancia na e tema di naturalesa. Pues, ta na su debido momento pa Gobierno dunaesaki e atencion debido y necesario pa asina trece trankilidadtambe den nos comunidad. Dierenwelzijn tambe ta un temaimportante cu lo forma parti di naturalesa, pues lo duna esaki e atencion debido.
Pa loke ta e cartera di Ouderen Raad, sr. Arends a splica cuasuntonan di adultonan mayor tambe lo wordo atendi cu ne debidamente den e proximo Gabinete. ‘Manera cu cifranan di vergrijzing ta indica, tin mas di 25 mil ciudadano riba e edad di 60 aña. Y durante di Pandemia ta netamente nos adultonanmayor hopi biaha ta esunnan cu ta wordo isola cual ta cosnan cu nos a wak y nos kier duna atencion debido.’
E grupo di personanan mayor a gana hopi experiencia den bida y unabes cu nan yega na edad di pensioen, den nos pensamento, nan tin hopi mas pa sigui contribui na e bienestar di Aruba, sr. Arends a enfatisa.
Den cuadro di Serlimar e futuro mandatario encarga a splica cu lo trece plannan di con ta bay maneha desperdicio, teniendo nacuenta un maneho cu lo beneficia naturalesa den su totalidad.
‘Esaki ta e plan coherente cu e proximo Gabinete lo atende cu ne y dentro di poco lo cuminsa propone y presenta e proximo solucionnan den e maneho di e carteranan cu ta resorta bou di mi ministerio”, sr. Arends a termina bisando.


text:
Apreciabel participante,
E meta principal di e Encuesta di Confiansa di Consumidor ta pa monitor y midi e sentimento di consumidornan Arubano a base di nan habito di haci compras y pagonan y asina tambe provee BCA cu informacion valioso pa su analisis y proyeccionnan macro-economico. E Encuesta di Confiansa di Consumidor ta consisti di preguntanan multiple-choice relata na e percepcion y expectativa di e pueblo Arubano riba e estado di e economia di Aruba y su habito di consumo. Bo participacion den e encuesta lo yuda identifica preocupacionnan y patronchinan clave di e consumidor pa cu decisionnan financiero-economico.
Pa e motibo aki, nos ta pidibo 5 minuut di bo tempo valioso pa contesta nos encuesta digital, cual ta completamente anonimo. E resultado di e Encuesta di Confiansa di Consumidor lo wordo publica ariba BCA su Facebook page ‘Aruba su Florin’. Please corda like y follow nos pa updates.
Di antemano danki pa participa na nos Encuesta di Confiansa di Consumidor.
Please click "Next" pa por cuminsa cu e encuesta.